Diari Oficial de la Generalitat Valenciana


Sumari del DOGV 8019, del 11-04-2017 (2017/3087)

ORDRE 15/2017, de 7 d'abril, de la Conselleria d'Educació, Investigació, Cultura i Esport, per la qual es convoca el procediment selectiu d'ingrés i procediment per a l'adquisició de noves especialitats en el cos de professors tècnics de Formació Professional.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8019

Data del DOGV
:   11-04-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/3087


Data del document
:   07-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

ORDRE 15/2017, de 7 d'abril, de la Conselleria d'Educació, Investigació, Cultura i Esport, per la qual es convoca el procediment selectiu d'ingrés i procediment per a l'adquisició de noves especialitats en el cos de professors tècnics de Formació Professional. [2017/3087]  
Preàmbul  
Títol I. Procediment selectiu d'ingrés  
Capítol 1. Bases generals  
1. Normes generals  
1.1. Places convocades  
1.2. Distribució d'aspirants  
1.3. Acumulació de places  
1.4. Normativa aplicable  
2. Requisits dels candidats  
2.1. Requisits d'admissió  
2.2. Termini de compliment dels requisits  
3. Sol·licituds  
3.1. Forma  
3.2. Documentació  
3.3. Llocs de presentació  
3.4. Termini de presentació  
3.5. Pagament per drets d'examen  
3.6. Devolució dels drets d'examen  
4. Admissió d'aspirants  
4.1. Llistes provisionals de persones admeses i excloses  
4.2. Reclamacions a les llistes provisionals  
4.3. Llistes definitives de persones admeses i excloses  
4.4. Recursos a les llistes definitives  
4.5. Requisits i llista de persones admeses  
5. Òrgans de selecció  
5.1. Nomenament dels òrgans de selecció  
5.2. Composició dels tribunals  
5.3. Composició de les comissions de selecció  
5.4. Obligatorietat de participació  
5.5. Abstenció  
5.6. Termini per a manifestar l'abstenció  
5.7. Recusació  
5.8. Constitució dels òrgans de selecció  
5.9. Nomenament de nous membres dels òrgans de selecció  
5.10. Funcions dels tribunals  
5.11. Funcions de les comissions de selecció  
5.12. Personal assessor especialista i ajudant tècnic  
5.13. Procediment d'actuació dels òrgans de selecció  
5.14. Adaptacions per a aspirants amb diversitat funcional  
5.15. Nombre d'aspirants seleccionats  
5.16. Indemnitzacions i dietes  
6. Començament i desenvolupament dels procediments selectius  
6.1. Començament  
6.2. Desenvolupament  
6.3. Publicitat dels criteris d'avaluació  
7. Sistema de selecció  
7.1. Acreditació d'idiomes oficials  
7.2. Fase d'oposició  
7.3. Fase de concurs  
7.3.1. Forma d'acreditació de mèrits  
7.3.2. Presentació de mèrits  
7.4. Fase de pràctiques  
8. Qualificació  
8.1. Qualificació de la fase d'oposició  
8.2. Valoració de la fase de concurs  
8.3. Possible expulsió d'aspirants  
9. Superació de les fases d'oposició i concurs  
9.1. Agregació de puntuacions  
9.2. Criteris de desempat  
9.3. Declaració d'aspirants seleccionats  
9.4. Llista única d'aspirants seleccionats  
9.5. Publicació de la llista d'aspirants seleccionats  
9.6. Recursos contra la llista d'aspirants seleccionats  
9.7. Aspirants que aproven per diverses administracions educatives  
  
9.8. Inalterabilitat de les places assignades  
10. Presentació de documents pels aspirants seleccionats  
  
10.1. Termini i lloc de presentació  
10.1.1. Documentació a presentar  
10.2. Documentació que ha de presentar el personal funcionari de carrera  
10.3. Nul·litat d'actuacions  
11. Nomenament de personal funcionari en pràctiques  
11.1. Destinacions del personal funcionari en pràctiques  
11.2. Exempció de la fase de pràctiques  
12. Fase de pràctiques  
12.1. Objecte  
12.2. Duració i regulació  
12.3. Efectes de la no superació  
12.4. Pròrrogues  
12.5. Règim jurídic administratiu  
13. Nomenament de funcionaris de carrera  
13.1. Aprovació de l'expedient  
13.2. Destinació definitiva  
14. Exercici de llocs en règim d'interinitat  
Capítol 2. Bases específiques  
15. Cos de professors tècnics de Formació Professional  
15.1. Distribució de places per sistemes d'accés  
15.2. Titulacions exigides  
15.3. Formació pedagògica i didàctica  
15.4. Temaris  
Títol II. Procediment per a l'adquisició de noves especialitats  
  
16. Normes generals  
17. Sistema d'habilitació  
18. Requisits dels candidats  
19. Sol·licituds  
19.1. Forma  
19.1.1. Model oficial d'instància  
19.1.2. Instància per via telemàtica  
19.1.3. Instruccions per a omplir la instància  
19.2. Llocs de presentació  
19.3. Termini de presentació  
19.4. Pagament per drets d'examen  
20. Admissió d'aspirants  
21. Tribunals  
22. Començament i desenvolupament de les proves  
23. Qualificació  
23.1. Valoració de la prova  
23.2. Publicació i recursos  
Normes finals  
Annex I. Barem per a la valoració de mèrits per al procediment d'ingrés lliure i reservade persones amb diversitat funcional  
Annex II. Programació didàctica  
Annex III. Model de declaració jurada o promesa  
Annex IV. Característiques de la prova de contingut pràctic  
Annex V. Declaració de mèrits presentats  
Annex VI. Ubicació de les direccions territorials d'Educació, Investigació Cultura i Esport  
Annex VII. Titulacions específiques per a poder accedir a formar part de les llistes depersonal docent que ha d'ocupar els llocs vacants  
  
  
  
PREÀMBUL  
  
La disposició addicional dotze de la Llei orgànica 2/2006, de 3 de maig, d'educació, i el Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, estableixen que el sistema d'ingrés en la funció pública docent serà el de concurs oposició, en el qual hi haurà una fase de pràctiques que també constituirà part del procés selectiu.  
Respecte d'això, el procediment selectiu ha de permetre comprovar la idoneïtat dels aspirants per a l'exercici de la docència. Per a això, no només es comprovarà que es posseeixen els coneixements específics, científics i tècnics de l'especialitat a què s'opta, sinó també l'aptitud pedagògica i el domini de les tècniques necessàries per a l'exercici docent.  
L'article 3 de l'esmentat reglament estableix que l'òrgan competent de la comunitat autònoma convocant, una vegada aprovada la seua respectiva oferta d'ocupació, convocarà la provisió de les places autoritzades en les ofertes d'ocupació, amb subjecció en tot cas a les normes de funció pública que els siguen aplicables.  
  
D'altra banda, el títol V del mateix reglament regula el procediment per a l'adquisició de noves especialitats i estableix en l'article 54 que el personal funcionari dels cossos de professors d'Arts Plàstiques i Disseny, professors d'escola oficial d'idiomes i professors tècnics de Formació Professional podran adquirir noves especialitats dins del mateix cos, mitjançant la realització d'una prova.  
  
Les places que es convoquen per la present convocatòria corresponen a l'oferta d'ocupació pública docent en l'àmbit de gestió de la Generalitat, aprovada per a l'any 2016 pel Decret 52/2016, de 29 d'abril, del Consell, i es refereixen a les especialitats afectades per la data de la posada en marxa dels estudis conduents a l'obtenció de la certificació oficial que acredite estar en possessió de la formació equivalent a la formació pedagògica i didàctica exigida en l'art. 100 de la Llei orgànica 2/2006, de 3 de maig, d'educació, per a aquelles persones que, per raons derivades de la seua titulació, no puguen accedir als estudis de màster, per la qual cosa el desenvolupament de l'esmentada oferta d'ocupació respecte d'aquestes es va postergar, amb el compromís d'acumular-les a la convocatòria següent prevista per a l'any 2017.  
Complit el que preveu l'article 37.1.c del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i d'acord amb el que disposen els articles 3 i 52 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana, vista la proposta del director general de Centres i Personal Docent de data 5 d'abril de 2017, i de conformitat amb aquesta, aquesta conselleria, fent ús de les competències que té atribuïdes, acorda convocar procediment selectiu d'ingrés i procediment d'adquisició de noves especialitats en el cos de professors tècnics de Formació Professional, d'acord amb les següents bases:  
  
  
  
TÍTOL I  
Procediment selectiu d'ingrés  
  
CAPÍTOL 1  
Bases generals  
  
1. Normes generals  
1.1. Places convocades  
Es convoquen procediments selectius per a cobrir, en l'àmbit de gestió de la Conselleria d'Educació, Investigació, Cultura i Esport, 45 places del cos de professors tècnics de Formació Professional (subgrup A2), que es distribueixen en 41 places pel torn d'ingrés lliure i 4 places pel torn de reserva de persones amb diversitat funcional.  
  
D'acord amb el que disposa l'article únic de la Llei 53/2003, de 10 de desembre, sobre ocupació pública de persones discapacitades, així com l'article 59 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, es reserva un set per cent de les places per a ser cobertes per persones amb un grau de diversitat funcional igual o superior al trenta-tres per cent.  
  
1.2. Distribució d'aspirants  
La Direcció General de Centres i Personal Docent distribuirà els aspirants de cada especialitat en proporció al nombre de tribunals, respectant, sempre que siga possible, la província que aquest personal haja consignat en la sol·licitud de participació.  
1.3. Acumulació de places  
Les places reservades per a persones amb diversitat funcional que no s'adjudiquen s'acumularan a les del sistema general d'ingrés lliure, de la mateixa especialitat, d'acord amb el que disposa l'article 10.2.a del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer.  
  
1.4. Normativa aplicable  
- Llei orgànica 2/2006, de 3 de maig, d'educació (BOE 106, 4 de maig).  
- Llei orgànica 8/2013, de 9 de desembre, per a la millora de la qualitat educativa (BOE 295, 10 de desembre).  
- Llei orgànica 1/1996, de 15 de gener, de protecció jurídica del menor (BOE 15, 17.01.1996), en la redacció que en fa la Llei 26/2015, de 28 de juliol, de modificació del sistema de protecció a la infància i a l'adolescència (BOE 180, 29 de juliol).  
- Llei orgànica 15/1999, de protecció de dades de caràcter personal (BOE 298, 14 de desembre).  
- Llei 39/2015, d'1 d'octubre, del procediment administratiu comú de les administracions públiques (BOE 236, 2 d'octubre).  
- Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic (BOE 261, 31 d'octubre).  
- Llei 10/2010, de 9 de juliol, de la Generalitat, d'ordenació i gestió de la funció pública valenciana (DOCV 6310, 14 de juliol).  
-- Reial decret 240/2007, de 16 de febrer, sobre entrada, lliure circulació i residència a Espanya de ciutadans dels estats membres de la Unió Europea i d'altres estats part en l'Acord sobre l'Espai Econòmic Europeu, modificat pel Reial decret 1710/2011, de 18 de novembre.  
  
- Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig (BOE 53, 2 de març).  
- Reial decret 1834/2008, de 8 de novembre, pel qual es defineixen les condicions de formació per a l'exercici de la docència en l'educació secundària, el batxillerat, la formació professional i els ensenyaments de règim especial i s'estableixen les especialitats del cos de professors d'ensenyament secundari (BOE 287, 28 de novembre).  
- Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu (BOE 182, 30 de juliol).  
- Ordre EDU/2645/2011, de 23 de setembre, per la qual s'estableix la formació equivalent a la formació pedagògica i didàctica exigida per a aquelles persones que, estant en possessió d'una titulació declarada equivalent als efectes de docència, no poden realitzar els estudis de màster (BOE 240, 5 d'octubre), modificada per Ordre ECD/1058/2013, de 7 de juny (BOE 140, 2 de juny).  
- Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana (DOGV 4240, 2 de maig).  
- Decret 9/2017, de 27 de gener, del Consell, pel qual s'estableix el model lingüístic educatiu valencià i es regula la seua aplicació en els ensenyaments no universitaris de la Comunitat Valenciana (DOGV 7973, 6 de febrer)  
- Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en els ensenyaments no universitaris a la Comunitat Valenciana (DOCV 7006, 18 d'abril).  
- Ordre 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres públics i en els serveis o unitats de suport escolar i educatiu dependents de la Generalitat (DOCV 7148, 8 de novembre).  
- Ordre 4/2016, d'1 de març, de la Conselleria d'Educació, Investigació, Cultura i Esport, per la qual es determinen, a la Comunitat Valenciana, les institucions educatives que poden oferir els estudis conduents a l'obtenció de la certificació oficial que acredite estar en possessió de la formació equivalent a la formació pedagògica i didàctica exigida en l'art. 100 de la Llei orgànica 2/2006, de 3 de maig, d'educació, per a aquelles persones que, per raons derivades de la seua titulació, no puguen accedir als estudis de màster (DOCV 7733, de 3 de febrer).  
  
- Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i la validació d'altres títols i certificats (DOGV 7993, de 6 de març).  
- Les altres disposicions d'aplicació general, així com el que disposa la present convocatòria.  
  
2. Requisits dels candidats  
2.1. Requisits d'admissió  
Per a ser admesos als procediments selectius els aspirants hauran de reunir els requisits següents:  
2.1.1. Requisits generals:  
a) Tindre la nacionalitat espanyola o ser nacional d'algun dels altres estats membres de la Unió Europea, o nacional d'algun estat a què s'apliquen els tractats internacionals subscrits per la Unió Europea i ratificats per Espanya, en els quals s'aplique la lliure circulació de treballadors i treballadores i la norma que es dicte per a la seua incorporació a l'ordenament jurídic espanyol.  
Així mateix hi podran participar el cònjuge, descendents i descendents del cònjuge, tant de les persones amb nacionalitat espanyola com de nacionals dels estats membres de la Unió Europea o dels estats en els quals, en virtut de tractats internacionals subscrits per la Unió Europea i ratificats per l'Estat espanyol, s'aplique la lliure circulació de treballadors i treballadores quan ho preveja el corresponent tractat, siga quina siga la seua nacionalitat, sempre que els cònjuges no estiguen separats de dret, i pel que fa als descendents, siguen menors de vint-i-un anys o majors d'aquesta edat però visquen a càrrec dels seus progenitors.  
  
b) Tindre complits els setze anys i no haver arribat a l'edat establida, amb caràcter general, per a la jubilació forçosa.  
c) Posseir la capacitat funcional per a l'exercici de les tasques habituals del cos respectiu i no patir malaltia ni limitació física o psíquica incompatible amb l'exercici de les funcions corresponents al cos i a l'especialitat a què s'opta.  
d) No haver sigut separat o separada mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala del funcionariat, o per a exercir funcions semblants a les que exercien en el cas del personal laboral, en el qual haguera sigut separat o inhabilitat. En el cas de ser nacional d'un altre estat, no trobar-se en situació d'inhabilitació o equivalent ni haver sigut sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
e) No ser personal funcionari de carrera, en pràctiques o estar pendent del corresponent nomenament del mateix cos al qual es pretenga ingressar, llevat que es concórrega al procediment per a l'adquisició de noves especialitats regulat en la present convocatòria.  
h) No haver sigut condemnat o condemnada per sentència ferma per algun delicte contra la llibertat i indemnitat sexual, d'acord amb el que exigeix l'article 13.5 de la Llei orgànica 1/1996, de 15 de gener, de protecció jurídica del menor, de modificació del Codi Civil i de la Llei d'enjudiciament civil.  
2.1.2. Requisits específics:  
a) Estar en possessió, el dia que finalitze el termini de presentació de sol·licituds, de les titulacions que per a cada cos docent es detallen en les bases específiques de la present convocatòria. En el cas de titulacions obtingudes en l'estranger s'haurà d'estar en possessió de la credencial d'homologació o de la credencial de reconeixement per a l'exercici a Espanya com a docent d'ensenyaments no universitaris d'acord amb el que disposen les bases específiques.  
b) Estar en possessió de la formació pedagògica i didàctica a què es refereix l'article 100.2 de la Llei orgànica 2/2006, de 3 de maig, d'educació, en els termes que es descriuen en les bases específiques de la present convocatòria.  
c) Acreditar el coneixement dels dos idiomes oficials de la Comunitat Valenciana de la manera que indica la base 7 d'aquesta convocatòria.  
  
d) Per a participar per la reserva de places per a persones amb diversitat funcional, a més de reunir els requisits anteriors, s'haurà de tindre reconeguda pels òrgans competents de la Generalitat, de l'Estat o de la resta de les comunitats autònomes, una diversitat funcional el grau de la qual siga igual o superior al 33 %, sempre que això no siga incompatible amb l'exercici de la docència en l'especialitat a què s'opta.  
L'opció per aquesta reserva haurà de formular-se en la sol·licitud de participació amb declaració expressa de reunir la condició exigida, que s'acreditarà, si obtinguera plaça, per mitjà de certificat dels òrgans competents.  
No obstant això, si en la realització de les proves se suscitaren dubtes al tribunal respecte de la capacitat de l'aspirant per a l'exercici de les activitats habitualment dutes a terme pel personal funcionari del cos docent a què aspira a ingressar, podrà demanar el corresponent dictamen dels òrgans competents d'acord amb el que preveu la base 10.1.1.c). En aquest cas, i fins que s'emeta el dictamen, es podrà continuar participant condicionalment en el procés selectiu, i quedarà en suspens la resolució definitiva sobre l'admissió o exclusió del procés fins a la recepció del dictamen.  
El procés selectiu es farà en condicions d'igualtat amb els aspirants d'ingrés lliure, sense perjuí de les adaptacions previstes en la base 5.14 d'aquesta convocatòria.  
Els que participen per aquesta reserva no podran concórrer a la mateixa especialitat pel procediment d'ingrés lliure.  
2.2. Termini de compliment dels requisits  
Tots els requisits enumerats anteriorment hauran de posseir-se en el dia de finalització del termini de presentació de sol·licituds i mantindre's fins al moment de la presa de possessió com a personal funcionari de carrera.  
  
3. Sol·licituds  
3.1. Forma  
3.1.1. Model oficial d'instància  
Els que desitgen prendre part en aquest procediment hauran d'omplir una instància (model 046-taxes per inscripció en proves selectives), d'acord amb el model oficial, que serà facilitada a través de la pàgina web de la Conselleria d'Educació, Investigació, Cultura i Esport (http://www.ceice.gva.es).  
Aquesta sol·licitud tindrà assignat un número de referència identificatiu. Cada participant haurà d'utilitzar necessàriament un joc de tres còpies impreses a través d'internet, de manera que no se'n podran fer fotocòpies ja que cada sol·licitud ha de tindre un número de referència diferenciat.  
Una vegada omplida la instància, s'imprimirà per triplicat.  
  
La sol·licitud impresa per triplicat haurà de presentar-se, si és el cas, en alguna de les entitats financeres col·laboradores a l'efecte de l'abonament de la taxa corresponent.  
Així mateix, una vegada pagada la taxa en l'entitat col·laboradora, els aspirants presentaran la sol·licitud en els registres de les oficines públiques que figuren en la base 3.3, acompanyada, si és el cas, de la documentació procedent, d'acord amb el que preveu la base 3.2.  
3.1.2. Instància i abonament de la taxa per via telemàtica  
Les persones que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció i l'abonament de les taxes per via telemàtica a través de la web http://www.ceice.gva.es. En aquest cas no caldrà la presentació de la instància en cap oficina de registre.  
  
Els que gaudisquen d'alguna exempció o bonificació de les taxes de les que estableixen els articles 132 i 133 del Decret legislatiu 1/2005, de 25 de febrer, del Consell, pel qual s'aprova el text refós de la Llei de taxes de la Generalitat, en la redacció que en fa la Llei 9/2011, de 26 de desembre, hauran de presentar, dins del termini de presentació d'instàncies, còpia de la documentació que acredite la condició que dóna dret a l'esmentada exempció o bonificació, junt amb el model de sol·licitud que serà facilitat a través de la pàgina web de la Conselleria d'Educació, Investigació, Cultura i Esport (http://www.ceice.gva.es).  
3.1.3. Instruccions per a omplir la instància  
En omplir la sol·licitud, es tindran en compte, a més de les instruccions que s'adjunten a aquesta, les següents:  
a) Es farà constar en els requadres corresponents, el cos, el codi i nom de l'especialitat per la qual es participa. Així mateix, s'indicarà el codi de la província en què preferentment es vulguen realitzar les proves.  
b) Els que, per reunir les condicions establides, desitgen acollir-se a la reserva de diversitat funcional, hauran d'indicar-ho en la sol·licitud, per a la qual cosa utilitzaran el requadre corresponent, i hi consignaran, necessàriament, el percentatge de discapacitat que tenen. Així mateix, hauran d'efectuar la declaració expressa, prevista en la instància, que reuneixen els requisits exigits per a participar en la reserva esmentada i adjuntaran a la instància una còpia compulsada de la certificació corresponent.  
Les persones amb diversitat funcional, amb independència del torn pel qual hi accedisquen, hauran d'indicar en la sol·licitud aquesta circumstància i podran sol·licitar, expressant-ho en el requadre habilitat a aquest efecte, les possibles adaptacions de temps i mitjans per a la realització dels exercicis en què aquesta adaptació siga necessària, i per a això adjuntaran a la instància una còpia compulsada de la certificació de les adaptacions requerides expedida pels serveis competents en matèria de diversitat funcional de la Generalitat, de l'Estat o d'altres comunitats autònomes.  
c) Els que puguen acreditar el coneixement dels dos idiomes oficials de la Comunitat Valenciana, segons el que preveu la base 7, hauran de consignar-ho en la instància, i indicaran la titulació que al·leguen per a l'acreditació esmentada.  
Els que no posseïsquen la nacionalitat espanyola i el coneixement del castellà no es deduïsca del seu origen, i no posseïsquen alguna de les titulacions eximents per a realitzar la prova de coneixement d'espanyol prevista en la base 7.1.1, hauran de seleccionar l'opció «no exempt».  
3.2. Documentació  
A la instància de sol·licitud s'acompanyaran els documents següents:  
a) Fotocòpia del document nacional d'identitat, document equivalent del país d'origen o passaport vigent i, si és el cas, document acreditatiu de la identitat dels estrangers i estrangeres residents en territori espanyol, llevat que s'autoritze en la sol·licitud de participació l'accés a la verificació i confrontació de les dades personals incloses en aquesta en els òrgans administratius corresponents.  
b) La declaració, si és el cas, a què es refereix la base 14 de la present convocatòria per a la no inclusió en les llistes d'aspirants a exercir llocs en règim d'interinitat, disponible en la pàgina web (http://www.ceice.gva.es).  
c) Els aspirants no nacionals d'algun estat de la Unió Europea hauran d'adjuntar una còpia compulsada de la documentació que justifique que reuneixen el requisit per a poder participar-hi d'acord amb el que preveu la base 2.1.1.a.  
d) Una còpia compulsada dels documents que acrediten la condició de membre de família nombrosa o família monoparental de categoria general o especial, en el cas d'haver-ho al·legat.  
e) En el cas d'haver al·legat ser víctima d'actes de violència sobre la dona, haurà d'acreditar-se aquesta condició mitjançant qualsevol dels mitjans de prova previstos en l'article 9.1 i 9.2 de la Llei 7/2012, de 23 de desembre, de la Generalitat, integral contra la violència sobre la dona en l'àmbit de la Comunitat Valenciana.  
f) La còpia compulsada de la certificació expedida per l'òrgan competent que acredite la condició d'aspirant amb diversitat funcional igual o superior al 33 %, si s'ha al·legat.  
3.3. Llocs de presentació  
Les sol·licituds omplides d'acord amb el que preveu la base 3.1.1 es presentaran preferentment en les direccions territorials d'Educació, Investigació, Cultura i Esport d'Alacant, Castelló o València (annex VI) o bé en els llocs i forma que determina l'article 16.4 de la Llei 39/2015, d'1 d'octubre, del procediment administratiu comú de les administracions públiques, en relació amb el que disposa l'article 20 del Decret 191/2014, de 14 de novembre, del Consell, pel qual es regulen l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat.  
En el cas que s'opte per presentar la sol·licitud davant d'una oficina de Correus, es farà en sobre obert perquè la instància siga datada i segellada pel personal de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
Les sol·licituds subscrites per participants des de l'estranger podran cursar-se en el termini assenyalat en l'apartat 3.4 de la present base, a través de les representacions diplomàtiques o oficines consulars espanyoles corresponents, les quals les remetran a continuació a l'organisme competent. S'adjuntarà a la sol·licitud comprovant bancari d'haver satisfet el pagament dels drets d'examen.  
3.4. Termini de presentació  
El termini de presentació de sol·licituds i de la documentació a què es refereix la base 3.2 serà de vint dies naturals comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
3.5. Pagament per drets d'examen  
Els drets d'examen s'ingressaran per via telemàtica o mitjançant la presentació de l'imprés de la instància de participació en alguna de les entitats de crèdit col·laboradores que hi figuren. Les despeses de transferència aniran a càrrec de la persona interessada. En la sol·licitud impresa haurà de figurar el segell de l'entitat bancària, acreditatiu del pagament dels drets, la falta del qual o l'abonament fora de termini o l'abonament d'una quantitat diferent de l'assenyalada determinarà l'exclusió de l'aspirant. En cap cas la presentació i pagament en l'entitat bancària suposarà eliminació del tràmit de presentació, en termini i forma, de la sol·licitud.  
S'aplicarà una bonificació del 10 % de la quota de les tarifes quan la presentació de la sol·licitud de participació en les proves es realitze per mitjans telemàtics, de conformitat amb el que preveu l'article 132 del text refós de la Llei de taxes de la Generalitat, aprovat per Decret legislatiu 1/2005, de 25 de febrer, del Consell de la Generalitat.  
  
De conformitat amb el que disposen els articles 132 i 133 de l'esmentat decret legislatiu, els drets d'examen són els següents  
  
Taxa general 22,22 -  
 Presentació telemàtica 20,00 -  
Taxa per a membres de famílies nombroses i monoparentals de categoria especial i víctimes d'actes de violència sobre la dona Exempt  
Taxa per a membres de famílies nombroses i monoparentals de categoria general 11,11 -  
 Presentació telemàtica 10,00 -  
Taxa persones amb grau de diversitat funcional igual o superior al 33 % 1,89 -  
 Presentació telemàtica 1,70 -  
  
  
3.6. Devolució dels drets d'examen  
De conformitat amb el que estableix l'article 9 del Decret legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de taxes de la Generalitat, no es procedirà a la devolució de les taxes per drets d'examen en els supòsits d'exclusió dels aspirants dels procediments selectius per causes imputables exclusivament a ells.  
  
4. Admissió d'aspirants  
4.1. Llistes provisionals de persones admeses i excloses  
Finalitzat el termini de presentació d'instàncies, la Direcció General de Centres i Personal Docent dictarà una resolució que es publicarà en el Diari Oficial de la Generalitat Valenciana, en la qual es declararà aprovada la llista provisional de persones admeses i excloses. En aquesta resolució s'indicaran els llocs en què es troben exposades al públic les llistes certificades completes. En la llista hauran de constar els cognoms, nom, document nacional d'identitat o document equivalent del país d'origen o passaport o, si és el cas, document acreditatiu de la identitat dels estrangers i estrangeres residents en territori espanyol, procediment selectiu, cos docent i especialitat pels quals participa, província de preferència per a realitzar les proves, així com, si és el cas, la causa d'exclusió.  
4.2. Reclamacions a les llistes provisionals  
Els aspirants exclosos disposaran d'un termini de 10 dies hàbils, comptats a partir de l'endemà de la publicació de la resolució, per a poder esmenar el defecte que haja motivat la seua exclusió. Així mateix, els que hagen detectat errors en la consignació de les seues dades personals i els que no apareguen en les llistes podran manifestar-ho en el mateix termini. Les reclamacions es dirigiran a la Direcció General de Centres i Personal Docent i es presentaran per qualsevol de les formes previstes en l'apartat 3.3 de la present convocatòria.  
  
4.3. Llistes definitives de persones admeses i excloses  
Les reclamacions presentades seran acceptades o denegades per resolució expressa del director general de Centres i Personal Docent, per la qual es declararà aprovada la llista definitiva de persones admeses i excloses que serà publicada en el Diari Oficial de la Generalitat Valenciana, i s'hi indicaran els llocs en què es troben exposades el públic les llistes certificades completes.  
4.4. Recursos a les llistes definitives  
Contra l'esmentada resolució, que posa fi a la via administrativa, podrà interposar-se amb caràcter potestatiu recurs de reposició davant del director general de Centres i Personal Docent en el termini d'un mes comptat des de l'endemà de la publicació, d'acord amb el que preveuen els articles 123 i 124 de la Llei 39/2015, d'1 d'octubre, o interposar directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
4.5. Requisits i llista de persones admeses  
El fet de figurar en la relació de persones admeses no pressuposa que es reconega la possessió dels requisits exigits en els procediments que es convoquen mitjançant la present ordre. Quan, de l'examen de la documentació que, d'acord amb la base 10 d'aquesta convocatòria, han de presentar les persones seleccionades, es desprenga que no posseeixen algun dels requisits, perdran tots els drets que pogueren derivar-se de la participació en aquests procediments, sense perjuí de la responsabilitat en què hagueren incorregut per falsedat en la sol·licitud.  
  
  
5. Òrgans de selecció  
5.1. Nomenament dels òrgans de selecció.  
La selecció de participants serà realitzada per les comissions de selecció i pels tribunals, que seran nomenats mitjançant una resolució de la Direcció General de Centres i Personal Docent que es publicarà en el Diari Oficial de la Generalitat Valenciana.  
5.2. Composició dels tribunals  
5.2.1. Membres dels tribunals i forma d'elecció  
D'acord amb el que disposa l'article 7 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, els tribunals estaran formats per personal funcionari de carrera en actiu dels cossos docents o del cos d'inspectors al servei de l'administració educativa en nombre imparell, no inferior a cinc. Per als presents procediments es fixa la composició de tots els tribunals en cinc membres.  
  
Totes les persones que formen part dels tribunals pertanyeran a cossos d'igual o superior subgrup de classificació que el que correspon al cos a què opten els aspirants.  
De conformitat amb el Reglament d'ingrés, accessos i adquisició de noves especialitats en els cossos docents, en la designació dels tribunals es vetlarà pel principi d'especialitat, d'acord amb el qual la majoria dels seus membres haurà de ser titular de l'especialitat objecte del procés selectiu. Així mateix, d'acord amb el que estableix l'esmentat reglament, es tendirà a la paritat entre professores i professors, llevat que raons fundades i objectives ho impedisquen.  
Els tribunals estaran integrats per:  
- Un president o presidenta que designarà directament la Direcció General de Centres i Personal Docent.  
- Quatre vocals, la designació del quals es farà per sorteig públic, entre personal funcionari de carrera en actiu del cos corresponent, titulars de l'especialitat assignada al tribunal i preferentment adscrit en l'àmbit de la Direcció Territorial d'Educació, Investigació, Cultura i Esport on actuarà el tribunal. Si no és possible la realització del sorteig entre el personal funcionari amb destinació en un determinat àmbit territorial, aquest es farà entre els que, reunint les condicions enumerades, tinguen la seua destinació en l'àmbit territorial de la Comunitat Valenciana. Excepcionalment, quan no hi haja personal funcionari de carrera en servei actiu en nombre suficient, el director general de Centres i Personal Docent podrà fer la designació directament, de conformitat amb el que estableix aquesta base.  
  
Actuarà en les funcions de secretaria la persona de menor antiguitat en el cos, llevat que el tribunal acorde determinar-ho d'una altra manera.  
  
5.2.2. Nombre de tribunals  
Podran nomenar-se tants tribunals com es consideren necessaris per a cada especialitat i per a cada tribunal. Es designarà, pel mateix procediment, un tribunal suplent, excepte en aquells casos en què no siga possible comptar amb vocals suficients que reunisquen els requisits exigits en aquesta base.  
5.3. Composició de les comissions de selecció  
Quan en funció del nombre d'aspirants i places convocades siga necessari nomenar més d'un tribunal per a alguna de les especialitats, es constituirà una comissió de selecció per cada una d'elles.  
Aquestes comissions estaran formades per un nombre imparell de membres no inferior a cinc, i hauran de reunir els requisits enumerats en l'apartat 5.2.1 per als que integren els tribunals. Les persones que formen part de les comissions seran designades per la Direcció General de Centres i Personal Docent, i en podran formar part els presidents dels tribunals.  
En aquelles especialitats en què es nomene tribunal únic, aquest actuarà a més com a comissió de selecció, sense que per això canvien de funcions els seus membres.  
Per al nomenament de la persona que exercisca les funcions de secretaria de la comissió de selecció caldrà ajustar-se al que disposa l'últim paràgraf de la base 5.2.1.  
5.4. Obligatorietat de la participació  
De conformitat amb l'article 8.3 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, la participació en els òrgans de selecció té caràcter obligatori.  
Només seran admissibles com a causes de dispensa, a més de les situacions d'abstenció i recusació que s'especifiquen en els apartats següents, les següents:  
a) La situació de permís per maternitat o paternitat biològica, adopció o acolliment, o acumulació de lactància.  
b) Les situacions d'incapacitat temporal i de risc durant l'embaràs, degudament acreditades.  
c) Els permisos de reducció de jornada de treball concedits fins al 31 de juliol del present curs a l'empara de l'article 48.h, 49.e i 49.f de la Llei 7/2007, de 12 d'abril, de l'Estatut bàsic de l'empleat públic i de l'article 24.1 del Decret 7/2008, de 25 de gener, del Consell, pel que es regulen els permisos i llicències del personal docent no universitari dependent de la Conselleria d'Educació.  
5.5. Abstenció  
Les persones que integren els òrgans de selecció per a cada especialitat hauran d'abstindre's d'intervindre-hi quan concórreguen en elles circumstàncies de les previstes en l'article 23 de la Llei 40/2015, d'1 d'octubre, de règim jurídic del sector públic, o si han realitzat tasques de preparació d'aspirants a proves selectives per al mateix cos i especialitat en els cinc anys anteriors a la publicació d'aquesta convocatòria, i hauran de notificar-ho amb la justificació documental escaient.  
El president o la presidenta sol·licitarà a les persones que integren els òrgans de selecció una declaració expressa de no trobar-se en les circumstàncies previstes en el paràgraf anterior, i notificarà a la Direcció General de Centres i Personal Docent les abstencions que hi haja entre els seus membres.  
5.6. Termini per a manifestar l'abstenció  
El termini per a manifestar l'abstenció serà de cinc dies hàbils comptats a partir de l'endemà de la publicació en el Diari Oficial de la Generalitat Valenciana del nomenament dels òrgans de selecció.  
  
5.7. Recusació  
Així mateix els que participen en el procés podran recusar les persones que integren els òrgans de selecció quan concórrega en elles alguna de les circumstàncies a què es refereix l'apartat 5.5 d'aquesta mateixa base.  
5.8. Constitució dels òrgans de selecció  
Prèvia convocatòria del president o presidenta, que es farà arribar al centre de destinació dels vocals tant titulars com suplents i en la qual s'assenyalarà el lloc, dia i hora de la reunió, tindrà lloc la sessió constitutiva dels tribunals i de les comissions de selecció, a la qual hauran d'assistir tots els seus components. Els òrgans de selecció es constituiran amb l'assistència dels titulars de la presidència i de la secretaria o, si és el cas, de qui els substituïsquen i la de la meitat, almenys, dels seus membres.  
En l'esmentada sessió l'òrgan de selecció, a més de constituir-se com a tal, acordarà totes les decisions que li corresponguen amb vista al correcte desenvolupament del concurs oposició.  
La suplència del president o presidenta de l'òrgan de selecció serà autoritzada per la Direcció General de Centres i Personal Docent, i la dels vocals, en la mateixa sessió constitutiva, pel president o presidenta que hi haja d'actuar, i haurà de recaure sobre qualsevol dels seus vocals suplents.   
Una vegada constituït l'òrgan de selecció, perquè les seues actuacions siguen vàlides es requerirà la presència de qui tinga la titularitat de la presidència i de la secretaria o, si és el cas, de qui els substituïsquen, i la de la meitat, almenys, dels seus membres.  
La inassistència injustificada de les persones integrants de l'òrgan de selecció a les distintes sessions i actes del procediment, inclosa la de constitució, donarà lloc a l'exigència de la responsabilitat que corresponga.  
No obstant això, si en el moment del començament de les proves algun òrgan selectiu no s'ha pogut constituir, a pesar d'haver-se complit el procediment previst, la Direcció General de Centres i Personal Docent adoptarà les mesures procedents per a garantir el dret dels aspirants a la participació en el procediment selectiu.  
5.9. Nomenament de nous membres dels òrgans de selecció  
  
La Direcció General de Centres i Personal Docent dictarà una resolució, que es publicarà en el Diari Oficial de la Generalitat Valenciana, per la qual es nomenaran nous membres dels òrgans de selecció que hauran de substituir els que hagen perdut aquesta condició per alguna de les causes previstes en els apartats 5.4, 5.5 i 5.7 d'aquesta base.  
5.10. Funcions dels tribunals  
Corresponen als tribunals les funcions següents:  
- La qualificació de les diferents proves de la fase d'oposició.  
- La valoració dels mèrits de la fase de concurs.  
- El desenvolupament del procés selectiu, d'acord amb el que disposa la present convocatòria.  
5.11. Funcions de les comissions de selecció  
Són competència exclusiva de les comissions de selecció les funcions següents:  
- L'elaboració i publicació dels criteris d'avaluació de les diferents parts de les proves de la fase d'oposició.  
- La coordinació dels tribunals i l'elaboració de la prova pràctica.  
  
- La determinació dels criteris d'actuació dels tribunals i homogeneïtzació d'aquesta.  
- L'agregació de les puntuacions corresponents a la fase de concurs a les adjudicades en la fase d'oposició, l'ordenació dels aspirants i l'elaboració de les llistes dels aspirants que hagen superat les dues fases.  
  
- La declaració dels aspirants que hagen superat les fases esmentades, la publicació de les llistes dels seleccionats, així com la seua elevació a l'òrgan convocant.  
Les comissions de selecció actuaran amb plena autonomia funcional i seran responsables de l'objectivitat del procediment, garantiran el compliment de les bases de la convocatòria i el total respecte als principis d'igualtat, mèrit i capacitat. En l'exercici d'aquesta autonomia, i al llarg de les diferents fases del concurs oposició, resoldran els dubtes i qüestions que plantegen els tribunals en el seu funcionament i en aplicació de la normativa, així mateix determinaran l'actuació que hi correspon en els casos no previstos.  
5.12. Personal assessor especialista i ajudant tècnic  
Els tribunals, com a mesura de caràcter excepcional, podran proposar a la Direcció General de Centres i Personal Docent la incorporació als seus treballs de personal assessor especialista i ajudant tècnic. Seran funcions dels primers l'assessorament a membres de l'òrgan de selecció en l'avaluació dels coneixements i mèrits objecte de la seua especialitat. Els ajudants hi col·laboraran realitzant les tasques tècniques de suport que aquests òrgans els assignen. En la seua activitat, els uns i els altres es limitaran a l'exercici de les competències respectives. La seua designació correspon a la Direcció General de Centres i Personal Docent.  
  
5.13. Procediment d'actuació dels òrgans de selecció  
El procediment d'actuació dels òrgans de selecció s'ajustarà en tot moment al que disposa la Llei 40/2015, d'1 d'octubre, de règim jurídic del sector públic.  
5.14. Adaptacions per a aspirants amb diversitat funcional  
Els òrgans de selecció adoptaran les mesures necessàries en aquells casos que siga necessari, de manera que les persones amb diversitat funcional tinguen oportunitats similars per a la realització dels exercicis que la resta de participants. En aquest sentit, s'establiran, per a les persones amb diversitat funcional que ho sol·liciten en la forma prevista en la base 3.1.3.b d'aquesta convocatòria, les adaptacions possibles en temps i mitjans per a la seua realització, d'acord amb la certificació expedida pels òrgans competents en matèria de diversitat funcional de la Generalitat, de l'Estat o d'altres comunitats autònomes.  
  
5.15. Nombre d'aspirants seleccionats  
En cap cas les comissions de selecció podran declarar que han superat el procediment un nombre d'aspirants superior al de places assignades. Qualsevol proposta de persones seleccionades que ho contravinga serà nul·la de ple dret.  
5.16. Indemnitzacions i dietes  
Els òrgans de selecció que actuen en aquestes proves selectives tindran dret a la indemnització per raó del servei prevista en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pel Decret 64/2011, de 27 de maig, i pel Decret 95/2014, de 13 de juny.  
  
El personal docent, el lloc de treball del qual estiga ubicat fora del terme municipal del lloc o seu d'actuació del tribunal, quedarà acollit a l'excepció prevista en l'article 4.4 del decret mencionat abans.  
  
  
6. Començament i desenvolupament dels procediments selectius  
6.1. Començament  
La realització de la primera prova de la fase d'oposició per a aspirants en els procediments d'ingrés lliure i de reserva de persones amb diversitat funcional tindrà lloc a partir del dia 26 de juny de 2017, sense perjuí del que preveu la base 7 per a les proves prèvies del coneixement de castellà i de valencià. La data, l'hora i el lloc on haja de realitzar-se, es determinarà en la resolució per la qual es declare aprovada la llista definitiva de persones admeses i excloses.  
  
Les proves de la fase d'oposició es podran realitzar els dies següents: 26, 27, 28, 29 i 30 de juny i 1, 3, 4, 5, 6, 7, 8, 10, 11, 12, 13, 14 y 15 de juliol.  
Els aspirants hauran d'anar proveïts del document nacional d'identitat, o document equivalent del país d'origen, passaport o permís de conducció en què aparega la fotografia del titular, acompanyat, si és el cas, del document acreditatiu de la identitat dels estrangers i estrangeres residents en territori espanyol, expedit per les autoritats espanyoles.  
  
Els aspirants seran convocats per a les seues actuacions davant del tribunal en única crida. A aquest efecte, en la convocatòria a una crida col·lectiva hauran de presentar-se davant del tribunal en l'hora i data fixades en les crides, i seran exclosos del procediment selectiu els que no hi compareguen. En el cas d'actuacions individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions, i seran exclosos del procediment els que no hi compareguen, els quals perdran tots els drets derivats d'aquest, excepte en els casos de força major degudament justificats i apreciats pel tribunal.  
Una vegada començades les actuacions davant del tribunal, aquest haurà de fer públiques les successives crides en els locals on s'estiguen celebrant les proves amb catorze hores, almenys, d'antelació al començament.  
6.2. Desenvolupament  
L'ordre d'actuació dels aspirants s'iniciarà alfabèticament per la primera que el seu primer cognom comence per la lletra que dispose la resolució de la conselleria competent en matèria de funció pública, que determine la lletra per a fixar l'ordre d'actuació dels aspirants a totes les proves selectives que se celebren durant l'any 2017. En el cas que arribat l'inici de les proves no s'haguera publicat aquesta resolució, hi serà aplicable la lletra M establida per la Resolució de 8 de març de 2016, de la Conselleria de Justícia, Administració Pública, Reformes Democràtiques i Llibertats Públiques (DOCV 7740, 14 de març).  
  
Aquells tribunals que no compten amb aspirants el primer cognom dels quals comence per la lletra esmentada iniciaran l'ordre d'actuació per la lletra o lletres següents en ordre alfabètic.  
En qualsevol moment els tribunals podran requerir als aspirants que acrediten la seua identitat mitjançant la presentació del document identificatiu que corresponga.  
Així mateix, si els tribunals tingueren coneixement que algun dels aspirants no posseeix la totalitat dels requisits exigits per la present convocatòria, amb audiència prèvia, hauran de proposar-ne l'exclusió al director general de Centres i Personal Docent, comunicant-li així mateix, als efectes procedents, les inexactituds o falsedats formulades en la sol·licitud d'admissió al procediment selectiu.  
Contra la resolució d'exclusió, que posa fi a la via administrativa, podrà interposar-se amb caràcter potestatiu recurs de reposició davant del director general de Centres i Personal Docent en el termini d'un mes comptat des de l'endemà de la notificació, o interposar directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua notificació, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
6.3. Publicitat dels criteris d'avaluació  
Els tribunals o, si és el cas, les comissions de selecció faran públics els criteris d'avaluació de les diferents proves de la fase d'oposició en els taulers d'anuncis on se celebre el procés selectiu i en la pàgina web de la Conselleria d'Educació, Investigació, Cultura i Esport (http://www.ceice.gva.es) amb anterioritat a l'inici de les proves.  
  
En aquests criteris d'avaluació s'especificarà el desglossament de les pautes, criteris, objectius i orientacions amb què els tribunals avaluaran cada una de les proves. Els mencionats criteris d'avaluació tindran com a objectiu comprovar en forma diferenciada dos dimensions:  
  
a) Els coneixements suficients sobre l'especialitat docent, tant tècnics com metodològics, com són, entre altres, els que permeten valorar aspectes d'organització de l'aprenentatge de l'alumnat, aspectes psicopedagògics de l'aprenentatge i el domini de tècniques de treball necessàries per a impartir les àrees, matèries o crèdits de formació professional propis de l'especialitat a què opten, amb la utilització d'un llenguatge inclusiu.  
b) Les habilitats i competències necessàries per a aplicar aquests coneixements en el context on haja de dur a terme la funció docent, com són entre altres, la capacitat de comunicació, les habilitats per a la resolució de conflictes, la integració, la capacitat d'anàlisi i crítica, la creativitat i iniciativa, la presa de decisions, la planificació i organització, el treball en equip, la disposició a la innovació i la sensibilitat per la diversitat de l'alumnat, i la transversalitat dels aprenentatges.  
  
  
7. Sistema de selecció  
De conformitat amb el que preveu l'article 17 del Reglament d'ingrés, accessos i adquisició de noves especialitats, aprovat pel Reial decret 276/2007, de 23 de febrer, el sistema de selecció ha de permetre avaluar la idoneïtat dels aspirants per a l'exercici de la docència. Per a això, els procediments de selecció han de comprovar no sols els coneixements específics, científics i tècnics de l'especialitat docent a què s'opta, sinó també l'aptitud pedagògica i el domini de les tècniques necessàries per a l'exercici docent. Així, de conformitat amb el que estableix la disposició addicional dotze de la Llei orgànica 2/2006, de 3 de maig, d'educació, el sistema d'ingrés en la funció pública docent serà el de concurs oposició convocat per les respectives administracions educatives, i, a més, hi haurà una fase de pràctiques que constituirà part del procés selectiu.  
  
7.1. Acreditació d'idiomes oficials  
7.1.1. Aspirants que no posseïsquen la nacionalitat espanyola.  
Els qui no posseïsquen la nacionalitat espanyola i el coneixement d'aquesta llengua no es deduïsca del seu origen, amb caràcter previ a la realització de la fase d'oposició, hauran d'acreditar el coneixement de castellà mitjançant la realització d'una prova, en la qual es comprovarà que posseeixen un nivell adequat de comprensió i expressió oral i escrita en aquesta llengua.  
Finalitzat el termini de presentació d'instàncies, la Direcció General de Centres i Personal Docent dictarà una resolució en la qual es regularà aquesta prova i s'anunciarà el lloc, data i hora de celebració, que es publicarà en el Diari Oficial de la Generalitat Valenciana.  
El tribunal per a la realització d'aquesta prova estarà constituït preferentment per catedràtics o professors d'espanyol d'escoles oficials d'idiomes.  
La prova es qualificarà d'apte o no apte, i caldrà obtindre la valoració d'apte per a passar a realitzar la fase d'oposició.  
Gaudeixen d'exempció d'aquesta prova de coneixement del castellà:  
- Les persones que estiguen en possessió del diploma d'espanyol com a llengua estrangera (nivell B2, C1 o C2) establit pel Reial decret 1137/2002, de 31 d'octubre, modificat pel Reial decret 264/2008, o del certificat de nivell avançat o d'aptitud en espanyol per a estrangers expedit per les escoles oficials d'idiomes.  
- Les persones que posseïsquen el títol de llicenciat o grau corresponent en Filologia Hispànica o Romànica.  
- Les persones que hagen realitzat en l'Estat espanyol tots els estudis conduents a la titulació al·legada per a l'ingrés en el cos a què s'opta.  
- Les persones que van participar en els procediments selectius convocats a partir de la convocatòria de l'any 2002 i van obtindre la qualificació d'apte en la prova de coneixement del castellà.  
En tots els casos, s'haurà de consignar en l'apartat corresponent de la instància de participació com exigeix la base 3.1.3.c.  
Les persones que no acrediten aquest requisit en data de finalització del termini de presentació de sol·licituds o no superen la prova prevista en aquesta base, no seran admeses a participar en cap de les proves que constitueixen la fase d'oposició.  
7.1.2. Acreditació del coneixement dels idiomes oficials de la Comunitat Valenciana  
De conformitat amb el que estableix el Decret 62/2002, de 25 d'abril, del Consell, pel qual es regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, les persones que participen en els procediments d'ingrés i accessos hauran d'acreditar els coneixements, tant en expressió oral com escrita, dels dos idiomes oficials de la Comunitat Valenciana.  
5.3.4.6. Castellà  
Acrediten el coneixement d'aquesta llengua les persones que estiguen en possessió d'alguna de les titulacions següents:  
- Titulació universitària expedida per una universitat espanyola.  
- Títol de Batxillerat expedit per l'Estat espanyol.  
- Títol de Tècnic Superior o Tècnic Especialista (FP2) expedit per l'Estat espanyol.  
- Diploma d'espanyol com a llengua estrangera (DELE nivell B2, C1 o C2) expedit per l'Institut Cervantes o Certificat d'Aptitud d'Espanyol per a estrangers (B2, C1 o C2) expedit per les escoles oficials d'idiomes.  
- Haver obtingut la qualificació d'apte en la prova corresponent en les oposicions convocades a partir de l'any 2002.  
5.1.0.6 Valencià  
Acrediten el coneixement del valencià les persones que estiguen en possessió del Certificat de Capacitació per a l'Ensenyament en Valencià que, d'acord amb el que preveu l'article 3 de l'Ordre 17/2013, de 15 d'abril, de la Conselleria d'Educació, Cultura i Esport, facultarà el professorat que l'obtinga, i al mateix temps serà el requisit mínim, per a l'ensenyament en valencià, com a llengua vehicular, en tots els ensenyaments no universitaris regulats en la Llei orgànica 2/2006, de 3 de maig, d'educació.  
Així mateix, també l'acrediten les persones que estiguen en possessió del Diploma de Mestre de Valencià, el qual faculta el professorat que l'obtinga per a impartir l'ensenyament en valencià, com a llengua vehicular, en la totalitat dels ensenyaments no universitaris regulats en la Llei orgànica 2/2006, de 3 de maig, d'educació, d'acord amb el que preveu l'article 5 de l'Ordre 17/2013, de 15 d'abril, de la Conselleria d'Educació, Cultura i Esport.  
No obstant això, les persones que en data de finalització del termini de presentació de sol·licituds no estiguen en possessió del Certificat de Capacitació per a l'Ensenyament en Valencià o del Diploma de Mestre de Valencià, es podran presentar al procediment selectiu en les condicions següents:  
a) Les persones que no puguen acreditar la competència lingüística mínima d'un nivell C1 en valencià en la data de finalització del termini de presentació de sol·licituds hauran de participar, presentant justificant del pagament de les taxes per a la participació en les proves selectives, el dia 1 de juny de 2017, en única convocatòria, en una prova de coneixements de valencià nivell C1. La Direcció General de Centres i Personal Docent dictarà una resolució que anuncie el lloc i l'hora de celebració de la prova i la composició del tribunal examinador, que es publicarà en el Diari Oficial de la Generalitat Valenciana. Només s'expedirà el certificat administratiu corresponent de la Junta Qualificadora de Coneixements de Valencià (JQCV) a les persones que superen aquesta prova.  
b) Les persones que acrediten la competència lingüística mínima en valencià d'un nivell C1 o hagen superat la prova de nivell C1 prevista en l'apartat a, hauran de participar en la prova que convoque el Servei de Formació del Professorat per a l'obtenció del Certificat de Capacitació per a l'Ensenyament en Valencià, que es realitzarà el dia 13 de juny de 2017. La Direcció General de Centres i Personal Docent dictarà una resolució que anuncie el lloc i l'hora de celebració de la prova i la composició del tribunal examinador, que es publicarà en el Diari Oficial de la Generalitat Valenciana.  
A aquests efectes, acrediten el nivell C1 de coneixements de valencià les persones que estiguen en possessió d'algun dels certificats previstos en l'article 7.3 de l'esmentada Ordre 17/2013, de 15 d'abril (certificat oficial expedit per la Junta Qualificadora de Coneixements de Valencià, per les escoles oficials d'idiomes autoritzades per a impartir aquests ensenyaments o per les universitats de la Comunitat Valenciana), o dels certificats equivalents a aquest nivell recollits en l'annex II de l'Ordre 7/2017, de 2 de març, de la Conselleria d'Educació, Investigació, Cultura i Esport.  
En tot cas, abans de l'inici de les proves de la fase d'oposició, els tribunals disposaran de la relació d'aspirants que reuneixen el requisit de la base 2.1.2.b). Les persones que no reunisquen aquest requisit en la data de finalització del termini de presentació de sol·licituds o no obtinguen el Certificat de Capacitació per a l'Ensenyament en Valencià en la prova prevista en el paràgraf anterior, no seran admeses a participar en cap de les proves que constitueixen la fase d'oposició.  
7.2. Fase d'oposició  
7.2.1. Contingut de les proves i temaris  
En aquesta fase es valoraran els coneixements específics, científics i tècnics necessaris per a impartir la docència de l'especialitat docent a què s'opta, així com la seua aptitud pedagògica i el seu domini de les tècniques necessàries per a l'exercici docent.  
De conformitat amb el que preveu l'Ordre ECD/191/2012, de 6 de febrer, per la qual es regulen els temaris que han de regir en els procediments d'ingrés, accessos i adquisició de noves especialitats en els cossos docents establits en la Llei orgànica 2/2006, de 3 de maig, d'educació, hi seran aplicables els temaris vigents que corresponguen a cada especialitat d'acord amb el que s'indica en les bases específiques d'aquesta convocatòria.  
La fase d'oposició constarà de dues proves que tindran caràcter eliminatori i es desenvoluparan en l'ordre següent:  
7.4.8.0. Primera prova  
Tindrà per objecte la demostració dels coneixements específics de l'especialitat a què s'opta i constarà de dues parts que seran valorades conjuntament:  
Part A: consistirà en el desenvolupament, per escrit, d'un tema elegit per l'aspirant dels que el tribunal traga a l'atzar de forma proporcional al nombre de temes del temari de cada especialitat, atesos els criteris següents:  
a) En aquelles especialitats que tinguen un nombre no superior a 25 temes, s'haurà d'elegir entre dos temes.  
b) En aquelles especialitats que tinguen un nombre superior a 25 temes i inferior a 51, s'haurà d'elegir entre tres temes.  
c) En aquelles especialitats que tinguen un nombre superior a 50 temes, s'haurà d'elegir entre quatre temes.  
Per a la realització d'aquesta part A de la prova es disposarà de dues hores i, una vegada finalitzat l'exercici, els tribunals iniciaran la lectura pública de l'exercici realitzat per part dels aspirants.  
Part B: consistirà en la realització d'una prova pràctica que permetrà comprovar que es posseeix una formació científica i un domini de les habilitats tècniques corresponents a l'especialitat a què s'opte. El temps de què es disposarà per a la realització de la prova serà el que determine la comissió de selecció o, si és el cas, el tribunal, si aquest fóra únic, d'acord amb el que disposa l'annex IV d'aquesta ordre, en el qual també s'estableixen les especificacions, pautes i criteris sobre les quals s'ha d'elaborar aquesta prova per a cada especialitat convocada.  
8.3.5.3. Segona prova  
Tindrà per objecte la comprovació de l'aptitud pedagògica de l'aspirant i el seu domini de les tècniques necessàries per a l'exercici docent i consistirà en la presentació d'una programació didàctica i en l'elaboració i exposició oral d'una unitat didàctica.  
Es disposarà d'un màxim d'una hora per a la defensa oral de la programació i l'exposició de la unitat didàctica. S'iniciarà l'exposició amb la defensa de la programació didàctica presentada, que no podrà excedir els trenta minuts, i a continuació, es farà l'exposició de la unitat didàctica. Una vegada acabat el desenvolupament de la defensa i l'exposició, el tribunal podrà plantejar a l'aspirant les qüestions que crega oportunes en relació amb el contingut d'aquelles.  
  
A) Presentació i defensa d'una programació didàctica.  
La programació didàctica farà referència al currículum vigent en aquest curs escolar a la Comunitat Valenciana d'una àrea, matèria, mòdul o assignatura relacionats amb l'especialitat per la qual es participa, i en la qual s'hauran d'especificar cada un dels elements que s'indiquen en l'annex II d'aquesta convocatòria.  
Aquesta programació es correspondrà amb un curs escolar d'un dels nivells o etapes educatives en què el professorat d'aqueixa especialitat tinga atribuïda competència docent per a impartir-lo i estarà referida als cicles formatius de Formació Professional.  
Aquesta programació, que tindrà caràcter personal i haurà de ser elaborada de forma individual per cada aspirant, s'haurà d'entregar al tribunal en el moment de comparéixer a la crida per a la realització de la part B de la primera prova, i la seua elaboració s'ajustarà al que disposa l'annex II per a cada cos, i es defensarà davant d'aquest conjuntament amb l'exposició de la unitat didàctica. L'acte d'entrega de la programació didàctica té caràcter personal per la qual cosa no es podran admetre acreditacions ni poders de representació.  
Les persones que no presenten la programació didàctica s'entendrà que renuncien a continuar el procés selectiu i perdran tots els drets derivats d'aquest.   
En el moment de la defensa, l'aspirant podrà utilitzar un exemplar de la programació aportada per ell mateix, que haurà de ser la mateixa que l'entregada en el moment de comparéixer a la crida per a la realització de la part B de la primera prova, així com un guió que no excedirà un foli i que entregarà al tribunal en finalitzar.  
  
B) Preparació i exposició d'una unitat didàctica.  
La preparació i exposició oral, davant d'un tribunal, d'una unitat didàctica, podrà estar relacionada amb la programació presentada o elaborada a partir del temari oficial de l'especialitat. En el primer cas, l'aspirant elegirà el contingut de la unitat didàctica d'entre tres extretes a l'atzar per ell mateix de la seua pròpia programació, i en el segon cas, elegirà el contingut de la unitat didàctica d'un tema d'entre tres extrets a l'atzar per ell mateix, del temari oficial de l'especialitat.  
  
En l'elaboració de la unitat didàctica esmentada s'hauran de concretar els objectius d'aprenentatge que es volen aconseguir amb aquesta, els continguts, les activitats d'ensenyament i aprenentatge que es plantejaran en l'aula i els procediments d'avaluació.  
En les especialitats de formació professional inicial del cos de professors tècnics de Formació Professional la unitat didàctica es podrà referir a unitats de treball i s'hauran de relacionar amb els criteris de realització associats a les corresponents unitats de competències pròpies del perfil professional de què es tracte.  
L'aspirant disposarà d'una hora per a la preparació de la unitat didàctica i podrà utilitzar el material que considere oportú. Per a la seua exposició, que serà pública, podrà utilitzar el material auxiliar que considere adequat, que haurà d'aportar ell mateix, així com un guió o equivalent que no excedirà un foli i que s'entregarà al tribunal en acabar, junt amb l'exemplar de la programació que utilitze.  
  
7.3. Fase de concurs  
7.3.1. Forma d'acreditació de mèrits  
En aquesta fase només es tindran en compte els mèrits perfeccionats amb anterioritat a la finalització del termini de presentació de sol·licituds establit en la base 3.4 d'aquesta ordre, acreditats documentalment com s'indica en l'annex I. A aquest efecte, els tribunals hauran de confrontar els documents que s'aporten per a la valoració de mèrits.  
Els aspirants es responsabilitzen expressament de la documentació aportada. En cas de falsedat o manipulació en algun document, perdran el dret a la participació en aquesta convocatòria, amb independència de la responsabilitat a què hi haguera lloc.  
L'Administració es reserva el dret a requerir en qualsevol moment del desenvolupament del procediment l'acreditació de la documentació que es considere necessària.  
7.3.2. Presentació de mèrits  
Per a la valoració dels mèrits, que s'aplicarà únicament a les persones que superen la fase d'oposició, aquestes els presentaran davant del tribunal corresponent l'endemà hàbil de la publicació de la qualificació final de la fase d'oposició, ordenats segons els tres blocs que conformen el barem de l'annex I a aquesta convocatòria, i adjuntaran una declaració de mèrits segons el model de l'annex V.  
7.4. Fase de pràctiques  
Les persones que resulten seleccionades d'acord amb el que preveu la base 9 hauran de realitzar un període de pràctiques tutelades que formaran part del procés selectiu i que tindran per objecte comprovar la seua aptitud per a la docència.  
El personal funcionari en pràctiques serà sotmés a un examen de vigilància de la salut en compliment del que estableix l'article 22 de la Llei 31/1995, de 8 de novembre, de prevenció de riscos laborals, a l'efecte de determinar la seua aptitud medicolaboral per a l'exercici de les funcions habitualment desenvolupades en el cos corresponent. A aquest efecte, el Servei de Prevenció citarà el personal funcionari en pràctiques.  
Les persones que no obtinguen la referida aptitud medicolaboral com a conseqüència de l'examen de vigilància de la salut o es neguen a la seua realització, perdran tots els drets adquirits fins a aquest moment, i no podran ser nomenats personal funcionari de carrera.  
  
8. Qualificació  
8.1. Qualificació de la fase d'oposició  
La qualificació corresponent a la fase d'oposició serà la mitjana aritmètica de les puntuacions obtingudes en les proves integrants d'aquesta fase, quan totes aquestes hagen sigut superades, i de la manera que s'indica a continuació:  
a) Primera prova  
Els tribunals valoraran aquesta prova de la fase d'oposició de zero a deu punts.  
Cada una de les dues parts de què consta suposarà cinc punts dels deu que comprendrà la valoració total d'aquesta prova.  
Per a superar-la caldrà aconseguir una puntuació mínima igual o superior a cinc punts, que serà el resultat de sumar les puntuacions corresponents a les dues parts. A aquest efecte, la puntuació obtinguda en cada una de les parts haurà de ser igual o superior al 25 per 100 de la puntuació assignada a aquestes.  
La puntuació de cada aspirant en cada part de la prova serà la mitjana aritmètica de les qualificacions de tots els membres presents en el tribunal. Quan, entre les puntuacions atorgades pels membres del tribunal, hi haja una diferència de tres o més enters, seran automàticament excloses les qualificacions màxima i mínima, i la puntuació mitjana es calcularà entre les qualificacions restants.  
Finalitzada la prova, els tribunals faran públiques, en els taulers d'anuncis dels locals on actuen, les puntuacions obtingudes per totes les persones participants i hi haurà de figurar separadament la d'aquelles que l'hagen superat i que, per tant, podran realitzar la següent prova.  
  
Contra aquesta publicació, que no posa fi al procediment, no és procedent cap recurs, i les persones interessades podran interposar el recurs corresponent contra la publicació de les llistes d'aspirants seleccionats.  
  
Les persones que no hagen realitzat les dues parts de què consta la primera prova, seran qualificades com a no presentades.  
b) Segona prova  
Aquesta prova es valorarà globalment de zero a deu punts, i s'haurà d'aconseguir per a superar-la una puntuació igual o superior a cinc punts.  
La puntuació de cada aspirant en cada part de la prova serà la mitjana aritmètica de les qualificacions de tots els membres presents en el tribunal. Quan entre les puntuacions atorgades per cada membre del tribunal hi haja una diferència de tres o més enters, seran automàticament excloses les qualificacions màxima i mínima, i la puntuació mitjana es calcularà entre les qualificacions restants.  
En cas que el tribunal detecte bé que la programació didàctica no s'ajusta a alguna de les exigències previstes en l'annex II, o bé que no és d'elaboració pròpia, serà qualificada amb un zero.  
Finalitzada aquesta prova, els tribunals faran públiques, en els taulers d'anuncis dels locals on actuen, les puntuacions obtingudes per totes les persones participants i hauran de figurar separadament les d'aquelles que l'hagen superada. Així mateix, convocaran per al dia següent hàbil, en la seu del tribunal, les persones que hagen superat la fase d'oposició, per a la presentació dels mèrits de la fase de concurs.  
8.2. Valoració de la fase de concurs  
L'assignació de la puntuació que corresponga als aspirants en aquesta fase, segons el barem recollit en l'annex I, la farà el tribunal corresponent.  
Tots els mèrits al·legats s'han de posseir a la data de finalització del termini de presentació d'instàncies, i s'entendrà que únicament seran baremats aquells mèrits perfeccionats fins a aquesta data.  
Els aspirants es responsabilitzaran expressament de la veracitat de la documentació aportada. En cas de falsedat o manipulació en algun document perdran el dret a participar en aquesta convocatòria, amb independència de la responsabilitat penal que se'ls puga imputar per falsedat documental.  
Únicament a les persones que hagen superat les proves corresponents a la fase d'oposició se'ls sumarà la puntuació obtinguda en la fase de concurs a fi d'obtindre la puntuació global a què es refereix la base 9 d'aquesta ordre.  
La puntuació aconseguida en la fase de concurs per les persones que hagen superat la fase d'oposició es farà pública en els taulers d'anuncis dels llocs d'actuació dels tribunals corresponents.  
Les persones interessades podran presentar contra aquesta, en el termini de vint-i-quatre hores comptades a partir de la seua exposició, les al·legacions que estimen oportunes, per mitjà d'un escrit dirigit al tribunal, al qual correspon el seu estudi i resolució.  
Una vegada estimades o desestimades les reclamacions, els tribunals faran públics els resultats de la baremació definitiva dels mèrits. Aquesta publicació es farà en els taulers d'anuncis dels llocs d'actuació dels tribunals corresponents.  
Contra la resolució, les persones interessades podran interposar recurs d'alçada davant del director general de Centres i Personal Docent, en el termini d'un mes a comptar de l'endemà de la publicació en els taulers d'anuncis, d'acord amb el que preveuen els articles 112, 121 i 122 de la Llei 39/2015, d'1 d'octubre.  
La documentació presentada, inclosa la programació didàctica, no es tornarà a les persones que hi hagen participat, i quedarà en poder de l'administració convocant.  
8.3. Possible expulsió d'aspirants  
Per a garantir que el concurs oposició es realitze d'acord amb els principis de mèrit i capacitat, els tribunals, per resolució motivada, podran determinar, amb audiència prèvia, l'expulsió d'un opositor o opositora, i en aquest cas passarà a formar part de la llista d'aspirants exclosos i no figurarà en la llista d'interinitats ni tindrà dret a la devolució de les taxes.  
  
9. Superació de les fases d'oposició i concurs  
Seran seleccionats per a passar a la fase de pràctiques les persones que, una vegada ordenades segons la puntuació global de les fases d'oposició i concurs, tinguen un número d'ordre igual o menor al nombre total de places convocades en el corresponent cos i especialitat.  
Per a l'obtenció de la puntuació global, les comissions de selecció ponderaran en dos terços la puntuació obtinguda en la fase d'oposició i en un terç la puntuació obtinguda en la fase de concurs. La puntuació global resultarà de la suma de les dues fases una vegada fetes les ponderacions esmentades.  
De conformitat amb el que estableix la base 5.11 d'aquesta convocatòria, correspon a les comissions de selecció l'agregació de les puntuacions corresponents a les distintes fases del procediment selectiu, l'ordenació d'aspirants d'acord amb les puntuacions totals aconseguides i la declaració que han superat les fases esmentades. A aquest efecte, s'atindran al que disposen els subapartats següents.  
  
9.1. Agregació de puntuacions  
Les comissions de selecció agregaran, una vegada ponderades, les puntuacions de la fase de concurs a les persones que hagen aconseguit les puntuacions mínimes exigides en la fase d'oposició, les ordenaran segons les puntuacions totals obtingudes i determinaran els aspirants que han superat el procés.  
9.2. Criteris de desempat  
En el cas que en procedir a l'ordenació d'aspirants es produïren empats, aquests es resoldran atenent, successivament, els criteris següents:  
1. Major puntuació en la fase d'oposició.  
2. Major puntuació en cada un dels exercicis de l'oposició, per l'ordre en què apareixen en la base 7.2.1 d'aquesta convocatòria.  
3. Major puntuació en els apartats del barem de mèrits per l'ordre en què apareixen en l'annex I de la convocatòria.  
4. Major puntuació en els subapartats del barem de mèrits per l'ordre en què apareixen en l'annex I de la convocatòria.  
Si amb l'aplicació dels criteris anteriors subsisteixen empats en la qualificació per a determinar les persones seleccionades, es resoldran mitjançant una prova complementària davant de la comissió de selecció, consistent en el desenvolupament d'un tema extret a l'atzar d'entre els que formen part del temari oficial de l'especialitat, durant un temps màxim de 30 minuts.  
9.3. Declaració d'aspirants seleccionats  
En cap cas es podrà declarar que han superat el concurs oposició un nombre més gran d'aspirants que el nombre de places convocades. Qualsevol proposta que contravinga el que s'ha establit anteriorment serà nul·la de ple dret.  
9.4. Llista única d'aspirants seleccionats  
Les comissions de selecció, finalitzades les actuacions a què es refereixen els apartats anteriors, elaboraran la llista d'aspirants seleccionats. Per a això confeccionaran una llista única de persones seleccionades de la seua especialitat en què figuraran tant les ingressades pel torn lliure com les acollides a la reserva de persones amb diversitat funcional, ordenades per la puntuació obtinguda.  
9.5. Publicació de la llista d'aspirants seleccionats  
La Direcció General de Centres i Personal Docent dictarà una resolució, que es publicarà en el Diari Oficial de la Generalitat Valenciana, i ordenarà la publicació de la llista d'aspirants seleccionats elaborada per la comissió de selecció per a cada especialitat indicarà els llocs en què es troben exposades al públic les llistes certificades completes i establirà un termini de tres dies per a la reclamació i esmena de possibles errors materials, de fet o aritmètics.  
  
9.6. Recursos contra la llista d'aspirants seleccionats  
Contra la llista d'aspirants seleccionats es podrà interposar un recurs d'alçada davant del director general de Centres i Personal Docent en el termini d'un mes, a comptar de l'endemà de la data de publicació de les llistes en el tauler d'anuncis corresponent, de conformitat amb el que disposen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
9.7. Aspirants que aproven per distintes administracions educatives  
Les persones que concórreguen i superen el concurs oposició per a l'ingrés en el mateix cos en convocatòries corresponents a distintes administracions educatives hauran, en el termini de 20 dies hàbils comptats a partir de l'endemà de la publicació de les llistes de persones seleccionades, d'optar per una d'aquestes, mitjançant instància dirigida a la Direcció General de Centres i Personal Docent, i renunciaran a tots els drets que els puguen correspondre per la seua participació en la resta. Si no realitza aquesta opció, l'acceptació del primer nomenament com a personal funcionari en pràctiques s'entendrà com a renúncia tàcita a la resta.  
9.8. Inalterabilitat de les places assignades  
Publicades les llistes del personal seleccionat, si algú renuncia a la plaça obtinguda, o per motius degudament justificats perd tots els drets derivats del procediment, en cap cas es podrà considerar seleccionada la persona que, per ordre de puntuació, ocupe el lloc immediatament posterior al de l'última que figure en la llista del cos i especialitat corresponent. Així mateix, la declaració de pròrroga en la fase de pràctiques tampoc suposarà modificació en les places assignades a la resta d'aspirants.  
  
10. Presentació de documents pels aspirants seleccionats  
10.1. Termini i lloc de presentació  
En el termini d'un mes, a comptar de l'endemà del dia en què es faça pública la llista d'aspirants seleccionats, aquests hauran de presentar en la Direcció General de Centres i Personal Docent de la Conselleria d'Educació, Investigació, Cultura i Esport, preferentment davant del Registre General, això sense perjudici del dret a utilitzar qualsevol dels altres mitjans assenyalats en l'article 16 de la Llei 39/2015, d'1 d'octubre, del procediment administratiu comú de les administracions públiques, en relació amb el que disposa l'article 20 del Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat, la documentació següent:  
10.1.1. Documentació a presentar  
Tots els aspirants que hagen sigut seleccionats hauran de remetre la documentació general següent:  
a) Fotocòpia compulsada del títol al·legat per a participar o, a falta d'això, certificat supletori provisional, expedit per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials, amb una antiguitat màxima d'un any des de la data d'emissió del certificat. En el cas que la data del títol o del certificat acadèmic siga posterior al dia en què va expirar el termini de presentació de sol·licituds fixat en la convocatòria, s'haurà de fer constar la data de finalització dels estudis.  
En el cas que la titulació s'haja obtingut a l'estranger, s'haurà de presentar junt amb la còpia compulsada del títol la corresponent traducció realitzada per intèrpret jurat i adjuntar la corresponent homologació o credencial de reconeixement professional.  
b) Declaració jurada o promesa de no haver sigut separat o separada, mitjançant expedient disciplinari, del servei de cap administració pública o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a les que exercien en el cas del personal laboral, del qual haguera sigut separat o inhabilitat, segons el model que figura com a annex III a aquesta convocatòria.  
  
En el cas de ser nacional d'un altre estat, hauran de presentar declaració jurada o promesa de no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca en el seu estat, en aquests termes, l'accés a l'ocupació pública, segons el model de l'annex III.  
c) Qui haja fet valdre la seua condició de persona amb diversitat funcional haurà de presentar original o còpia compulsada del certificat dels òrgans competents de la Generalitat, de l'Estat o de la resta de les comunitats autònomes, que acredite aquesta condició, i igualment haurà de presentar original o còpia compulsada del certificat dels esmentats òrgans acreditatiu de la compatibilitat amb l'exercici de les funcions corresponents al cos i especialitat en què haja sigut seleccionat.  
d) Fotocòpia del document nacional d'identitat o, si és el cas, del document acreditatiu de la identitat, expedit per les autoritats competents.  
e) Les persones que no posseïsquen la nacionalitat espanyola i que participen en virtut del que preveu el paràgraf segon de la base 2.1.1.a hauran d'acreditar documentalment mitjançant còpia compulsada el compliment d'aquest requisit.  
f) Les persones que no posseïsquen la nacionalitat espanyola i el seu coneixement del castellà no es deduïsca del seu origen hauran de presentar per a acreditar-ho còpia compulsada d'alguna de les titulacions o certificats enumerats en la base 7.1.1 d'aquesta convocatòria.  
g) Certificat mèdic original acreditatiu de no patir cap malaltia, ni estar afectat per limitació física o psíquica que siga incompatible amb l'exercici de les funcions corresponents al cos i especialitat per la qual ha sigut seleccionat, excepte els qui presenten el certificat requerit en l'apartat c.  
h) Fotocòpia compulsada del Certificat de Capacitació per a l'Ensenyament en Valencià o bé del Diploma de Mestre de Valencià, segons s'haja al·legat en la instància de participació.  
i) Fotocòpia compulsada del certificat o títol que acredita la possessió de la formació pedagògica i didàctica, o si és el cas, del títol que acredita l'exempció d'aquest requisit, d'acord amb el que estableix el apartat 15.3 de les bases específiques.  
Quan s'al·legue docència efectiva en substitució d'aquesta formació, s'acreditarà, si es tracta d'un centre públic, mitjançant full de serveis de l'administració educativa corresponent, i si es tracta d'un centre privat, amb un certificat del director del centre amb el vistiplau de la Inspecció Educativa.  
j) Certificat negatiu subscrit pel Registre central de delinqüents sexuals. Els aspirants d'origen estranger o que tingueren doble nacionalitat, hauran, a més, d'aportar certificat que acredite l'absència de condemnes penals en els seus països d'origen o del qual és nacional respecte dels delictes contra la llibertat i indemnitat sexuals o per tracta d'éssers humans amb fins d'explotació sexual, incloent-hi la pornografia.  
10.2. Documentació a presentar pel personal funcionari de carrera  
  
Les persones que tinguen la condició de personal funcionari de carrera estaran exemptes de justificar documentalment les condicions i requisits ja demostrats per a obtindre el seu anterior nomenament, i hauran de presentar en aquest cas un certificat o full de serveis de l'organisme de què depenga, per a acreditar aquesta condició, en el qual es consignen de manera expressa les dades següents:  
a) Indicació del cos a què pertanyen, número de registre de personal i si es troben en servei actiu.  
b) Nombre d'anys com a personal funcionari de carrera.  
c) Lloc i data de naixement.  
d) Títol acadèmic que posseeix i data d'expedició.  
Si en el certificat no es poden fer constar algunes de les dades exigides en el paràgraf anterior, per no obrar en els expedients personals de les persones interessades, aquestes hauran de remetre separadament la documentació que les acredite.  
10.3. Nul·litat d'actuacions  
Les persones que dins del termini fixat, i excepte els casos de força major, no presenten la documentació, o de l'examen d'aquesta es deduïsca que no tenen algun dels requisits assenyalats en la base 2, no podran ser nomenades funcionàries de carrera i quedaran anul·lades les seues actuacions, sense perjudici de la responsabilitat en què hagueren incorregut per falsedat en la sol·licitud inicial.  
  
11. Nomenament de personal funcionari en pràctiques  
11.1. Destinacions del personal funcionari en pràctiques  
La Direcció General de Centres i Personal Docent nomenarà personal funcionari en pràctiques, al llarg del curs escolar, els aspirants seleccionats, bé en vacants o bé en substitucions de caràcter temporal, d'acord amb les necessitats del servei, en centres dependents de la Conselleria d'Educació, Investigació, Cultura i Esport, i hauran de realitzar les pràctiques en les destinacions adjudicades.  
Les destinacions que se'ls adjudiquen per a la realització del període de pràctiques tindran caràcter provisional i, en funció de les necessitats del servei, es correspondran prioritàriament amb places de l'especialitat per la qual han superat el procediment selectiu.  
11.2. Exempció de la fase de pràctiques  
Estaran exempts de l'avaluació de la fase de pràctiques les persones que hagen superat les fases d'oposició i concurs i acrediten haver prestat serveis, almenys, un curs escolar com a personal funcionari docent de carrera.  
  
12. Fase de pràctiques  
12.1. Objecte  
La fase de pràctiques tutelades, que inclourà un període de docència directa i que forma part del procés selectiu, tindrà per objecte comprovar l'aptitud per a la docència d'aspirants seleccionats.  
  
En cas de no incorporar-se a les destinacions assignades, s'entendrà que renuncien a tots els drets que puguen correspondre'ls per la seua participació en el procediment selectiu, excepte justa causa degudament acreditada.  
12.2. Duració i regulació  
La duració de la fase de pràctiques serà d'un curs escolar, i caldrà un mínim de sis mesos de serveis efectius per a ser avaluat, i el seu desenvolupament serà regulat mitjançant una resolució de la Direcció General de Centres i Personal Docent.  
Es designaran comissions qualificadores de la fase de pràctiques que coordinaran les activitats d'inserció en el centre i de formació que hauran de realitzar els candidats. La seua composició es determinarà en la resolució que regule la fase de pràctiques.  
El candidat o candidata serà tutelat, en aquesta fase, per professorat experimentat, funcionari de carrera del cos de professors tècnics de Formació Professional, designat per la comissió qualificadora corresponent.  
  
Finalitzada la fase de pràctiques, les comissions qualificadores seran les encarregades, d'acord amb els criteris que establisca l'esmentada resolució, de l'avaluació final, amb la qualificació d'apte o no apte.  
En l'avaluació de la fase de pràctiques es garantirà que les persones que superen aquesta fase posseeixen les capacitats didàctiques necessàries per a la docència. En aquesta avaluació, el professor tutor i el funcionari en pràctiques compartiran la responsabilitat sobre la programació dels ensenyaments dels alumnes d'aquest últim. Així mateix, es tindrà en compte la valoració dels cursos de formació que s'hagen desenvolupat.  
12.3. Efectes de la no superació  
Les persones que no superen la fase de pràctiques per haver sigut declarades no aptes, es podran incorporar amb els aspirants seleccionats de la promoció següent que es convoque, per a repetir, per una sola vegada, la realització de la fase de pràctiques, i en aquest cas el número d'ordre que ocuparà serà l'immediatament següent al que corresponga a l'últim dels aspirants seleccionats de la seua especialitat. Cas de no poder incorporar-se a la promoció següent per no haver-se convocat aqueix any procediment d'ingrés a aquest cos i especialitat, realitzaran la fase de pràctiques durant el curs següent a aquell en què va ser qualificat de no apte. Els qui no s'incorporen per a repetir la fase de pràctiques o els qui siguen declarats no aptes per segona vegada, perdran tots els drets al seu nomenament com a personal funcionari de carrera, mitjançant una resolució motivada de la Direcció General de Centres i Personal Docent, d'acord amb el que disposa l'article 31 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer.  
  
12.4. Pròrrogues  
Les persones que no puguen completar el mínim de sis mesos de serveis efectius establit per a aquesta fase del procés selectiu durant el curs corresponent, per causes degudament justificades i apreciades per la Direcció General de Centres i Personal Docent, hauran de presentar una sol·licitud de pròrroga per a la realització de les pràctiques. Si s'estima la seua sol·licitud, no seran qualificats per la comissió de valoració i s'incorporaran a aquesta fase en el procediment següent, o si és el cas, en el curs següent per a repetir aquesta fase de pràctiques. No obstant això, la sol·licitud de pròrroga podrà ser autoritzada per una sola vegada.  
12.5. Règim jurídic administratiu  
Des del moment del nomenament de personal funcionari en pràctiques fins al nomenament com a personal funcionari de carrera, el seu règim jurídic administratiu serà el de personal funcionari en pràctiques, sempre que estiguen exercint un lloc docent.  
13. Nomenament de personal funcionari de carrera  
13.1. Aprovació de l'expedient  
Conclosa la fase de pràctiques i comprovat que tots els aspirants declarats aptes en aquesta reuneixen els requisits generals i específics de participació establits en aquesta convocatòria, la Direcció General de Centres i Personal Docent aprovarà l'expedient del procés selectiu, que es publicarà en el Diari Oficial de la Generalitat Valenciana, i es remetran les llistes de persones seleccionades al ministeri competent en matèria d'educació, que procedirà al nomenament i expedició dels corresponents títols de personal funcionari de carrera del cos docent pel qual hagen participat, dels aspirants seleccionats en els procediments selectius duts a terme per aquesta convocatòria, i això amb efectes del dia 1 de setembre del curs escolar següent a aquell en què van ser declarades aptes en la fase de pràctiques.  
  
Així mateix per a l'adquisició de la condició de personal funcionari de carrera hauran de prestar acatament a la Constitució, a l'Estatut d'Autonomia de la Comunitat Valenciana i a la resta de l'ordenament jurídic.  
13.2. Destinació definitiva  
D'acord amb el que preveu l'article 10.1.d del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, les persones que hagen superat el procés selectiu hauran d'obtindre la seua primera destinació definitiva en l'àmbit de gestió de la Conselleria d'Educació, Investigació, Cultura i Esport, i s'acudirà amb caràcter forçós al concurs, d'acord amb el que disposa l'article 13 del Reial decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei orgànica 2/2006, de 3 de maig, d'educació, i altres procediments de provisió de places a cobrir per aquests.  
  
14. Exercici de llocs en règim d'interinitat  
Als participants en el procediment selectiu que no siguen seleccionats els serà aplicable el que disposa l'Acord pel qual s'estableix el sistema de provisió de llocs de treball en règim d'interinitat, subscrit el 23 de novembre de 2010 per la Conselleria d'Educació i les organitzacions sindicals representades en la mesa sectorial d'educació i publicat per Resolució, de 26 de novembre de 2010, del director general de Personal (DOCV 1408, 30 de novembre), vigent en el moment de la publicació d'aquesta convocatòria, que determina les condicions i criteris que han de regir la constitució i ordre de les llistes de personal docent que ha d'ocupar els llocs vacants i atendre les substitucions en els centres públics docents, no universitaris, dependents de la Conselleria. Formaran part d'aquestes llistes les persones que hagen participat en els procediments selectius d'ingrés en la funció pública docent convocats a la Comunitat Valenciana, que no hagen sigut seleccionats. A aquests efectes, les persones que no hagen realitzat les dues parts de què consta la primera prova, i per això hagen sigut qualificats com a no presentats d'acord amb el que estableix la base 8.1.a), es considerarà que no han participat en els procediments selectius.  
En tot cas, aquestes persones es comprometen a justificar que es troben en possessió dels requisits generals i específics per a l'exercici del lloc pel qual s'han presentat al procediment selectiu en el moment en què, per a això, siguen requerits per l'administració. Les persones que no hagen superat almenys la primera prova (parts A i B) de la fase d'oposició hauran d'acreditar la seua idoneïtat per a poder accedir a formar part de les esmentades llistes mitjançant l'acreditació de posseir els títols específics requerits i que figuren en l'annex VII i superar la corresponent prova d'aptitud en les especialitats de Cuina i Pastisseria i Perruqueria, procediment que es convocaria després de finalitzar el procés selectiu d'ingrés.  
  
Aquelles persones que no desitgen formar part de les llistes esmentades hauran de fer-ho constar mitjançant declaració expressa en aquest sentit, que s'haurà d'adjuntar a la instància de participació en el moment de la seua presentació, d'acord amb el model que figura en la pàgina web de la conselleria (http://www.ceice.gva.es).  
  
  
  
CAPÍTOL 2  
Bases específiques  
  
15. Cos de professors tècnics de Formació Professional  
15.1. Distribució de places per sistemes d'accés  
  
Codi Especialitat Ingrés lliure Reserva diversitat funcional Total  
330 Cuina i Pastisseria 9 1 10  
338 Manteniment de Vehicles 14 1 15  
340 Mecanitzat i Manteniment de Màquines 9 1 10  
347 Perruqueria 9 1 10  
Total 41 4 45  
  
  
15.2. Titulacions exigides  
Estar en possessió del títol de diplomat universitari, arquitecte tècnic, enginyer tècnic o el títol de grau corresponent o altres títols equivalents a l'efecte de docència.  
En el cas que les titulacions s'hagen obtingut en l'estranger s'haurà d'estar en possessió de la corresponent equivalència a titulació i a nivell acadèmic universitari oficial, la qual tindrà efectes des de la data en què siga concedida i s'expedisca pel ministeri competent en matèria d'educació el corresponent certificat, segons el Reial decret 967/2014, de 21 de novembre.  
De conformitat amb el que estableix l'annex VI del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, són equivalents als efectes de docència les titulacions que a continuació es detallen per a cada especialitat:  
  
1. Cuina i Pastisseria:  
- Tècnic Superior en Direcció de Cuina  
- Tècnic Superior en Direcció de Serveis de Restauració  
- Tècnic Superior en Restauració  
- Tècnic Especialista en Hostaleria  
2. Manteniment de Vehicles:  
- Tècnic Superior en Automoció  
- Tècnic Especialista en Mecànica i Electricitat de l'Automòbil  
- Tècnic Especialista en Automoció.  
- Tècnic Especialista en Manteniment de Màquines i Equips de Construcció iObres.  
3. Mecanitzat i Manteniment de Màquines:  
- Tècnic Superior en Programació de la Producció en Fabricació Mecànica  
- Tècnic Superior en Producció per Mecanització  
- Tècnic Especialista en Muntatge i Construcció de Maquinària.  
- Tècnic Especialista en Micromecànica de Màquines Ferramentes.  
- Tècnic Especialista en Micromecànica d'Instruments.  
- Tècnic Especialista Instrumentista en Sistemes de Mesura.  
- Tècnic Especialista en Utillatges i Muntatges Mecànics.  
- Tècnic Especialista Mecànic d'Armes.  
- Tècnic Especialista en Fabricació Mecànica.  
- Tècnic Especialista en Màquines Ferramentes.  
- Tècnic Especialista en Matriceria i Motles.  
- Tècnic Especialista en Control de Qualitat.  
- Tècnic Especialista en Micromecànica i Rellotgeria.  
4. Perruqueria:  
- Tècnic Superior en Assessoria d'Imatge Personal i Corporativa.  
- Tècnic Superior en Assessoria d'Imatge Personal.  
- Tècnic Especialista en Perruqueria.  
  
Per a les especialitats corresponents als títols establits en reials decrets posteriors al Reial decret 1538/2006, de 15 de desembre, les titulacions de tècnic superior i tècnic especialista, es declaren equivalents a les exigides per a l'accés al cos de professors tècnics de Formació Professional, quan el titulat haja exercit com a professor interí en centres públics dependents de la Conselleria d'Educació, Investigació, Cultura i Esport, i en l'especialitat docent a què pretenga accedir, durant un període mínim de dos anys abans del 31 d'agost de 2007. En aquest sentit es tindran en compte tots els reials decrets corresponents a títols publicats fins l'últim dia de presentació de sol·licituds d'aquesta convocatòria.  
15.3. Formació pedagògica i didàctica  
Els aspirants hauran de tindre la formació pedagògica i didàctica a què es refereix l'article 100.2 de la Llei orgànica 2/2006, de 3 de maig, d'educació, la qual acrediten els que es troben en possessió del títol de màster que habilita per a l'exercici de les professions de professor d'Educació Secundària Obligatòria, Batxillerat, Formació Professional i ensenyaments d'idiomes, d'acord amb el que estableix el Reial decret 1834/2008, de 8 de novembre.  
  
En el cas que la titulació s'haja obtingut en l'estranger s'haurà d'estar en possessió bé de la corresponent homologació, la qual tindrà efectes des de la data en què siga concedida i n'expedisca el ministeri competent en matèria d'educació la corresponent credencial, segons el Reial decret 967/2014, de 21 de novembre; o bé del reconeixement professional, a l'empara del que estableix el Reial decret 1837/2008, de 8 de novembre, pel qual s'incorporen a l'ordenament jurídic espanyol la Directiva 2005/36/CE, del Parlament Europeu i del Consell, de 7 de setembre, i la Directiva 2006/100/CE, del Consell, de 20 de novembre, que estableix el sistema comunitari de reconeixement de qualificacions professionals.  
També acrediten aquesta formació les persones que estiguen en possessió del Certificat Oficial de Formació Pedagògica i Didàctica Equivalent expedit per la conselleria competent en matèria d'educació, segons preveu l'Ordre 4/2016, d'1 de març, de la Conselleria d'Educació, Investigació, Cultura i Esport, o bé d'un certificat oficial expedit pel ministeri o conselleries que tinguen atribuïdes competències en matèria educativa que acredite estar en possessió de la formació equivalent a la formació pedagògica i didàctica exigida en l'article 100 de la Llei orgànica 2/2006, de 3 de maig, d'Educació, per a aquelles persones que, per raons derivades de la seua titulació, no puguen accedir als estudis de màster, d'acord amb el que preveu l'Ordre EDU/2645/2011, de 23 de setembre, modificada per l'Ordre ECD/1058/2013, de 7 de juny.  
  
Així mateix, acrediten aquesta formació les persones que es troben en possessió dels títols professionals d'especialització didàctica i el Certificat de Qualificació Pedagògica, organitzats per les universitats a l'empara del que estableix la Llei orgànica 1/1990, de 3 d'octubre, d'ordenació general del sistema educatiu, així com el Certificat d'Aptitud Pedagògica, tots aquests obtinguts abans de l'1 d'octubre de 2009.  
  
Així com també ho acrediten els que que abans d'1 de setembre de 2014 han impartit docència durant dos cursos acadèmics complets o, si no, durant 12 mesos exercits en períodes continus o discontinus, en centres públics o privats d'ensenyament reglat degudament autoritzats, en els nivells i ensenyaments corresponents. De conformitat amb el que estableix l'Ordre ECD/1058/2013, de 7 de juny (BOE 12 de juny), per la qual es modifica l'Ordre EDU/2645/2011, de 23 de setembre.  
  
Estan exceptuats d'aquest requisit les persones que es troben en possessió de títol universitari oficial que habilite per a l'exercici de la professió de mestre, llicenciat en Pedagogia o Psicopedagogia, així com de qualsevol altre títol de llicenciat o una altra titulació declarada equivalent a aquest que incloga formació pedagògica i didàctica, quan hagen sigut obtinguts abans d'1 d'octubre de 2009.  
15.4. Temaris  
De conformitat amb el que preveu l'Ordre ECD/191/2012, de 6 de febrer, per la qual es regulen els temaris que han de regir en els procediments d'ingrés, accessos i adquisició de noves especialitats en els cossos docents establits en la Llei orgànica 2/2006, de 3 de maig, d'educació, seran aplicables els temaris establits en l'annex II de l'Ordre d'1 de febrer de 1996 (BOE 13 de febrer), per la qual s'aproven els temaris que han de regir en els procediments d'ingrés, adquisició de noves especialitats i mobilitat per a determinades especialitats dels cossos de professors d'Ensenyament Secundari i professors tècnics de Formació Professional.  
  
  
  
TÍTOL II  
Procediment per a l'adquisició de noves especialitats  
  
Es convoca procediment selectiu perquè els funcionaris de carrera del cos de professors tècnics de Formació Professional directament dependents de la Conselleria d'Educació, Investigació, Cultura i Esport, puguen adquirir, d'acord amb el títol V del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, una nova especialitat, dins del cos a què pertanyen, de conformitat amb el que estableixen les bases següents:  
  
16. Normes generals  
Les especialitats que es podran adquirir per mitjà d'aquest procediment seran les mateixes que les convocades per a aquests cossos pel procediment d'ingrés lliure.  
A aquest procediment, en allò que no preveu aquesta convocatòria, li serà aplicable el que disposa la convocatòria del procediment selectiu d'ingrés, que conjuntament es du a terme per aquesta ordre.  
El nombre de sol·licituds condicionarà els llocs d'actuació dels tribunals.  
  
17. Sistema d'habilitació  
D'acord amb el que estableix l'article 54 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer, el sistema d'habilitació consistirà en la realització d'una prova, la qual constarà de l'exposició oral d'un tema de l'especialitat a què s'opta, elegit pel candidat d'entre els extrets a l'atzar pel tribunal, segons la proporció següent:  
  
- En les especialitats que tinguen un nombre superior a 25 temes i inferior a 51, s'haurà d'elegir entre quatre temes.  
- En les especialitats que tinguen un nombre superior a 50 temes, s'haurà d'elegir entre cinc temes.  
L'exposició tindrà dues parts, la primera d'aquestes versarà sobre els aspectes científics del tema. En la segona l'opositor haurà de fer referència a la relació del tema amb el currículum oficial actualment vigent en aquest curs escolar a la Comunitat Valenciana i en desenvoluparà un aspecte didàctic aplicat a un determinat nivell prèviament establit per ell. Finalitzada l'exposició, el tribunal podrà realitzar un debat amb la persona candidata sobre el contingut de la seua intervenció.  
  
L'exposició i debat referits en el paràgraf anterior, que seran públics, tindran una duració màxima, respectivament, de quaranta-cinc minuts i de quinze minuts. L'aspirant disposarà, almenys, d'una hora per a la seua preparació, i podrà utilitzar en aquesta el material que crega oportú.  
  
  
18. Requisits dels candidats  
Per a ser admés al procediment d'habilitació, s'hauran de reunir els requisits següents:  
a) Ser personal funcionari de carrera del cos de professors tècnics de Formació Professional directament dependent de la Conselleria d'Educació, Investigació, Cultura i Esport.  
En cas del personal funcionari en situació d'excedència voluntària, del personal adscrit a llocs de funció inspectora i del personal adscrit a places en l'exterior o anàlegs, el compliment del requisit de la destinació s'entendrà referit a l'últim centre de destinació immediatament anterior.  
b) Posseir el nivell de titulació i els altres requisits que s'exigeixen per a l'ingrés lliure en l'especialitat que es pretenga adquirir, a excepció de l'acreditació dels idiomes oficials de la Comunitat Valenciana.  
  
Aquests requisits s'hauran de posseir el dia de finalització del termini de presentació de sol·licituds.  
  
19. Sol·licituds  
19.1. Forma  
19.1.1. Model oficial d'instància  
Els qui desitgen prendre part en aquest procediment hauran d'omplir una instància (model 046-taxes per a inscripció en proves selectives), d'acord amb model oficial, que serà facilitada a través de la pàgina web de la Conselleria d'Educació, Investigació, Cultura i Esport (http://www.ceice.gva.es).  
Aquesta sol·licitud tindrà assignat un número de referència identificatiu, i haurà d'utilitzar cada participant necessàriament un joc de tres còpies impreses a través d'internet, de manera que no es podran fer fotocòpies, ja que cada sol·licitud ha de tindre un número de referència diferenciat.  
Una vegada emplenada la instància s'imprimirà aquesta per triplicat.  
19.1.2. Instància per via telemàtica  
Les persones que disposen de DNI amb certificat electrònic incorporat o firma electrònica de l'Autoritat de Certificació de la Comunitat Valenciana també podran fer la inscripció per via telemàtica a través de la web http://www.ceice.gva.es. En aquest cas no serà necessària la presentació de la inscripció en cap oficina de registre.  
  
19.1.3. Instruccions per a omplir la instància  
En emplenar la instància faran constar en els requadres corresponents d'aquesta el cos a què pertanyen, el codi i el nom de l'especialitat per la qual desitgen participar. Així mateix hauran de consignar que participen pel procediment d'adquisició de noves especialitats i ho faran constar en el requadre corresponent de la instància.  
  
19.2. Llocs de presentació  
Les sol·licituds es dirigiran al director general de Centres i Personal Docent de la Conselleria d'Educació, Investigació, Cultura i Esport i les emplenades d'acord amb el que preveu la base 19.1.1 es presentaran preferentment en les direccions territorials d'Educació, Cultura i Esport d'Alacant, Castelló i València (annex VI) o bé en els llocs i en la forma que determina l'article 16.4 de la Llei 39/2015, d'1 d'octubre, del procediment administratiu comú de les administracions públiques. En el cas que s'opte per presentar la sol·licitud davant d'una oficina de correus, es farà en sobre obert perquè la instància siga datada i segellada pel funcionari de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
  
Les sol·licituds subscrites pels participants en l'estranger es podran cursar en el termini assenyalat en l'apartat tres d'aquesta base, a través de les representacions diplomàtiques o oficines consulars espanyoles corresponents, les quals les remetran a continuació a l'organisme competent.  
19.3. Termini de presentació  
El termini de presentació de sol·licituds serà de vint dies naturals, comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
19.4. Pagament per drets d'examen  
Els aspirants que participen en aquest procediment no abonaran cap quantitat pels drets d'examen.  
  
20. Admissió d'aspirants  
Respecte d'això és d'aplicació a aquesta convocatòria d'adquisició de noves especialitats la base 4 de la convocatòria del procediment selectiu d'ingrés que, conjuntament, es du a terme per aquesta ordre.  
  
  
21. Tribunals  
Els tribunals per a aquest procediment seran els mateixos que actuen en els procediments regulats en el títol I.  
Correspon als tribunals:  
a) La valoració dels coneixements propis i específics de l'àmbit cultural, científic o artístic de l'especialitat a què es refereix l'article 54 del Reglament d'ingrés, accessos i adquisició de noves especialitats en els cossos docents, aprovat pel Reial decret 276/2007, de 23 de febrer.  
  
b) L'elaboració de les llistes d'aspirants que han sigut declarats aptes.  
c) L'elevació de les llistes a què es refereix el paràgraf anterior a l'òrgan convocant.  
En el desenvolupament del procediment, els tribunals resoldran tots els dubtes que puguen sorgir en aplicació d'aquestes normes, així com què s'ha de fer en els casos no previstos.  
  
22. Començament i desenvolupament de les proves  
El començament i desenvolupament de les proves es farà de conformitat amb el que disposa la base 6 de la convocatòria del procediment selectiu d'ingrés.  
  
23. Qualificació  
23.1. Valoració de la prova  
Els tribunals valoraran la prova com a apte o no apte, i obtindran la nova o noves especialitats únicament els aspirants qualificats com a aptes.  
23.2. Publicació i recursos  
La Direcció General de Centres i Personal Docent publicarà en el Diari Oficial de la Generalitat Valenciana la resolució i ordenarà la publicació de les llistes úniques d'aspirants que han aconseguit una nova especialitat i indicarà els llocs en què es troben exposades al públic.  
Contra aquesta resolució, que posa fi a la via administrativa, es podrà interposar amb caràcter potestatiu recurs de reposició davant de la Direcció General de Centres i Personal Docent en el termini d'un mes comptat des de l'endemà de la seua publicació, d'acord amb el que preveuen els articles 123 i 124 de la Llei 39/2015, d'1 d'octubre, o interposar directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, d'acord amb el que estableixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Publicada aquesta llista, els aspirants que ingressaren en el cos amb una titulació equivalent als efectes de docència, hauran d'aportar en el termini d'un mes des de la publicació de les llistes úniques d'aspirants que han aconseguit una nova especialitat, còpia compulsada de la documentació que acredite que posseeixen el nivell de titulació que s'exigeix per a l'ingrés lliure en la nova especialitat.  
Transcorregut aquest termini i comprovat el compliment dels requisits dels candidats exigits en la base 18, les direccions territorials d'Educació, Investigació, Cultura i Esport expediran a les persones interessades la credencial d'habilitació.  
  
  
NORMES FINALS  
  
Primera  
D'acord amb el que disposa l'article 25 de la Llei 39/2015, d'1 d'octubre, del procediment administratiu comú de les administracions públiques, la falta de resolució expressa de les sol·licituds o reclamacions regulades en aquesta ordre tindrà efectes desestimatoris de la sol·licitud o reclamació.  
  
Segona  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta ordre, que posa fi a la via administrativa, podrà interposar-se potestativament recurs de reposició davant del conseller d'Educació, Investigació, Cultura i Esport en el termini d'un mes a comptar de l'endemà de publicar-se en el Diari Oficial de la Generalitat Valenciana o bé s'hi podrà plantejar directament un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
València, 10 d'abril de 2017  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX I  
Barem per a la valoració de mèrits per al procediment d'ingrés lliure i reserva de persones amb diversitat funcional  
  
Els aspirants no podran aconseguir més de 10 punts per la valoració dels seus mèrits.  
  
I. Experiència docent prèvia (Fins a un màxim de cinc punts).  
1.1. Per cada any d'experiència docent en especialitats del cos al qual s'opta en centres públics: 1,0000 punt.  
Per cada mes: 0,0800 punts  
Documentació acreditativa:  
Full de serveis certificat per la direcció territorial d'Educació, Investigació, Cultura i Esport o òrgan competent del ministeri o conselleries que tinguen atribuïdes competències en matèria educativa o, a falta d'això, certificat del secretari o secretària del centre amb el vistiplau del director o directora, en què es faça constar la presa de possessió i el cessament.  
1.2. Per cada any d'experiència docent en especialitats de distints cossos a què s'opta en centres públics: 0,5000 punts  
Per cada mes: 0,0400 punts  
Documentació acreditativa:  
Full de serveis certificat per la direcció territorial d'Educació, Investigació, Cultura i Esport o òrgan competent del ministeri o conselleries que tinguen atribuïdes competències en matèria educativa o, a falta d'això, certificat del secretari o secretària del centre amb el vistiplau del director o directora, en què es faça constar la presa de possessió i el cessament.  
1.3. Per cada any d'experiència docent en especialitats del mateix nivell o etapa educativa que l'impartit pel cos a què s'opta en altres centres: 0,5000 punts  
Per cada mes: 0,0400 punts  
Documentació acreditativa:  
Certificat del director o directora amb el vistiplau del Servei d'Inspecció Educativa, fent constar la duració real dels serveis.  
  
1.4. Per cada any d'experiència docent, en especialitats de distint nivell o etapa educativa que l'impartit pel cos a què s'opta, en altres centres: 0,2500 punts  
Per cada mes: 0,0200 punts  
Documentació acreditativa:  
Certificat del director o directora amb el vistiplau del Servei d'Inspecció Educativa, fent constar la duració real dels serveis.  
  
S'entén per centres públics els centres a què es refereix el capítol II del títol IV de la LOE, integrats en la xarxa pública de centres creats i sostinguts per les administracions educatives.  
Als efectes d'aquest apartat, es tindrà en compte un màxim de cinc anys, cada un dels quals haurà de ser valorat en un sol dels subapartats anteriors.  
No podran acumular-se les puntuacions corresponents als apartats anteriors quan els serveis s'hagen prestat simultàniament en més d'un centre docent.  
Només es valoraran els serveis prestats en els ensenyaments que correspon impartir als cossos regulats en la LOE.  
En el cas de centres que no estiguen actualment en funcionament, l'experiència docent podrà justificar-se, en defecte del certificat del director o directora, amb el vistiplau del Servei d'Inspecció Educativa, mitjançant un certificat expedit pel dit Servei d'Inspecció, de conformitat amb les dades que existisquen en la dita unitat.  
Els serveis prestats en l'estranger s'acreditaran mitjançant certificats expedits per l'administració educativa o òrgan competent dels respectius països, en els quals haurà de constar el temps de prestació de serveis i el caràcter del centre, públic o privat, el nivell educatiu i la matèria impartida, sense perjudici que per la Conselleria d'Educació, Investigació, Cultura i Esport puguen demanar-se informes complementaris per a verificar l'autenticitat dels documents presentats. Els serveis prestats en l'estranger es valoraran pel subapartat que corresponga segons les dades que continga el certificat. Aquests certificats hauran de presentar-se traduïts oficialment a alguna de les llengües oficials de la Comunitat Valenciana per un traductor jurat.  
Només es valoraran els serveis prestats en ensenyaments que correspon impartir als cossos regulats en la LOE, i per tant no es valorarà l'experiència docent prestada en universitats públiques o privades, ni tampoc l'experiència com a educador o monitor en escoles infantils públiques o privades (cicle de 0 a 3 anys), així com tampoc les activitats realitzades com a auxiliar de conversació o com a lector.  
  
II. Formació acadèmica i permanent (Fins a un màxim de cinc punts).  
2.1. Expedient acadèmic en el títol al·legat (Fins a un màxim de 1,5000 punts).  
Per aquest apartat es valorarà exclusivament, de la manera que a continuació s'indica, la nota mitjana que s'obtinga de l'expedient acadèmic del títol al·legat sempre que es corresponga amb el nivell de titulació exigit amb caràcter general per a ingrés en el cos (doctor, llicenciat, enginyer o arquitecte per a cossos docents de subgrup A1 o diplomat universitari, enginyer tècnic i arquitecte tècnic per a cossos docents de subgrup A2).  
En cap cas es valorarà l'expedient acadèmic del títol equivalent als efectes de docència.  
  
Escala de 0 a 10 Escala de 0 a 4 Puntuació  
De 5,01 a 5,99 De 1,005 a 1,599 0,1000 punts  
De 6 a 6,99 De 1,600 a 2,199 0,3000 punts  
De 7,00 a 7,99 De 2,200 a 2,799 0,5000 punts  
De 8,00 a 8,99 De 2,800 a 3,399 1,0000 punts  
De 9,00 a 10 De 3,400 a 4,000 1,5000 punts  
  
  
El càlcul de la nota mitjana s'efectuarà sumant les puntuacions de totes les assignatures i dividint el resultat pel nombre d'assignatures.  
  
Per a l'obtenció de la nota mitjana en els casos en què no figure l'expressió numèrica concreta s'aplicaran les equivalències següents:  
  
  
Qualificació Escala de 0 a 10 Escala de 0 a 4  
Aprovat 5,0000 1  
Bé 6,0000 1,5  
Notable 7,0000 2  
Excel·lent 9,0000 3  
Matrícula d'honor 10,0000 4  
  
  
Si el certificat acadèmic conté alguna qualificació donada, al seu torn, en forma literal i numèrica, haurà d'utilitzar-se per al càlcul de la mitjana l'expressió numèrica de la dita qualificació.  
Aquelles qualificacions que no apareguen en el certificat acadèmic, ni en forma literal ni en forma numèrica, per constar com a apte o com a convalidades, seran computades com 5,0000 punts. En el cas de les «convalidades», quan s'aporte la certificació que acredite la qualificació que va donar origen a la convalidació, es tindrà en compte la qualificació originària.  
En cap cas, s'adoptarà com a puntuació mitjana de l'expedient acadèmic la nota mitjana d'aquest si apareix en el certificat, tant si ve donada en forma numèrica com en forma literal, així com tampoc es tindran en compte per a la seua obtenció les qualificacions corresponents a projectes final de carrera, tesines o qualificacions anàlogues, ni els crèdits obtinguts per activitats formatives no integrades en el pla d'estudis. A aquests efectes, les persones aspirants aportaran certificació universitària que acredite els ensenyaments que conformen el pla d'estudis del títol al·legat.  
Documentació acreditativa:  
La persona candidata haurà d'aportar certificació acadèmica personal de qualificacions, original o fotocòpia compulsada, en la qual consten les puntuacions corresponents a totes les assignatures i cursos exigits per a l'obtenció del títol al·legat.  
A aquests efectes, els aspirants el títol de les quals haja sigut obtingut en l'estranger hauran d'aportar una certificació expedida per la universitat o l'administració competent en matèria educativa del país en què es va obtindre, on s'indique la nota mitjana deduïda de les qualificacions obtingudes en tota la carrera i expresse a més la qualificació màxima obtenible d'acord amb el sistema acadèmic corresponent, als efectes de determinar la seua equivalència amb les qualificacions espanyoles.  
  
2.2. Postgraus, doctorat i premis extraordinaris.  
2.2.1. Pel certificat diploma acreditatiu d'Estudis Avançats o la Suficiència Investigadora (Reial decrets 778/1998, de 30 d'abril), el títol oficial de Màster (Reial decret 1393/2007, de 29 d'octubre) o qualsevol altre títol equivalent, sempre que no siga requisit per a ingrés en la funció pública docent: 1,0000 punt.  
No es baremaran per aquest apartat els màsters que siguen expedits per les universitats fent ús de la seua autonomia, d'acord amb la disposició onze del Reial decret 1393/2007, de 20 d'octubre. Igualment no seran objecte de baremació el certificat diploma acreditatiu d'Estudis Avançats i la Suficiència Investigadora quan haja sigut al·legat el títol de doctor.  
Documentació acreditativa:  
Fotocòpia compulsada del títol de màster, suficiència investigadora, estudis avançats o equivalent o, a falta d'això, fotocòpia compulsada de la certificació supletòria provisional, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials.  
2.2.2. Per posseir el títol de doctor: 1,0000 punt  
Documentació acreditativa:  
Fotocòpia compulsada del títol de doctor o, a falta d'això, fotocòpia compulsada de la certificació supletòria provisional, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials.  
  
2.2.3. Per haver obtingut premi extraordinari en el doctorat: 0,5000 punts.  
Documentació acreditativa:  
Document justificatiu.  
2.3. Altres titulacions universitàries. Per aquest apartat es valoraran les titulacions universitàries de caràcter oficial, en cas que no hagen sigut al·legades com a requisit per a ingrés en la funció pública docent.  
  
2.3.1. Titulacions de primer cicle:  
Per cada diplomatura, enginyeria tècnica, arquitectura tècnica o títols declarats legalment equivalents i pels estudis corresponents al primer cicle d'una llicenciatura, arquitectura o enginyeria: 1,0000 punt  
  
En el cas d'aspirants a cossos de personal funcionari docent de subgrup A2, no es valoraran per aquest apartat, en cap cas, el primer títol o estudis d'aquesta naturalesa que es presente.  
En el cas d'aspirants a cossos de personal funcionari docent de subgrup A1, no es valoraran per aquest apartat, en cap cas, el títol o estudis d'aquesta naturalesa que haja sigut necessari superar per a l'obtenció del primer títol de llicenciat, enginyer, arquitecte o grau que es presente.  
  
Documentació acreditativa:  
Certificació acadèmica de qualificacions i fotocòpia compulsada tant del títol al·legat per a ingrés en el cos com de tots els que present com a mèrit, als efectes d'acreditar haver cursat completament la titulació al·legada com a mèrit respecte de l'al·legada com a titulació per a ingrés al cos.  
En defecte de títol, a la certificació de qualificacions s'adjuntarà la certificació supletòria provisional, amb una antiguitat màxima d'1 any, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials  
En el cas d'estudis corresponents al primer cicle d'una llicenciatura, certificació acadèmica en què s'acredite la superació d'aquests.  
  
2.3.2. Titulacions de segon cicle:  
Pels estudis corresponents al segon cicle de llicenciatures, enginyeries, arquitectures, graus o títols declarats legalment equivalents: 1,0000 punt.  
En el cas d'aspirants a cossos de personal funcionari docent de subgrup A1, no es valoraran per aquest apartat, en cap cas, el títol o estudis d'aquesta naturalesa que haja sigut necessari superar (primer cicle, segon cicle o, si és el cas, ensenyaments complementaris), per a l'obtenció del primer títol de llicenciat, enginyer, arquitecte o grau que es presente.  
Documentació acreditativa:  
Certificació acadèmica de qualificacions i fotocòpia compulsada tant del títol al·legat per a ingrés en el cos com de tots els presentats com a mèrit, als efectes d'acreditar haver cursat completament la titulació al·legada com a mèrit respecte de l'al·legada com a titulació per a ingrés al cos.  
En defecte de títol, a la certificació de qualificacions s'adjuntarà la certificació supletòria provisional, amb una antiguitat màxima d'1 any, expedida per la universitat de conformitat amb el que preveu el Reial decret 1002/2010, de 5 d'agost, sobre expedició de títols universitaris oficials.  
En el cas d'estudis corresponents al segon cicle, certificació acadèmica en què s'acredite la superació d'aquests.  
La presentació de la fotocòpia del títol de llicenciat, enginyer, arquitecte o grau sense certificació de qualificacions donarà lloc, exclusivament, al reconeixement de la puntuació corresponent a la titulació del segon cicle.  
Als efectes d'aquest apartat, els qui al·leguen un títol que haja sigut obtingut en l'estranger hauran d'aportar la corresponent homologació o certificació acadèmica on s'acredite la superació dels estudis corresponents al primer o segon cicle, tenint en compte que la presentació de la fotocòpia del títol de llicenciat, enginyer, arquitecte o grau donarà lloc, exclusivament, al reconeixement de la puntuació corresponent a la titulació del segon cicle.  
No es consideraran com a títols distints les diferents especialitats o mencions que s'anoten en una mateixa titulació. Així mateix, tampoc es consideraran com a títols distints els títols de grau obtinguts mitjançant la realització d'un curs d'adaptació orientat a qui posseïsca una titulació universitària (diplomatura o llicenciatura) referida als mateixos ensenyaments  
2.4. Titulacions d'ensenyament de règim especial i de la Formació Professional inicial. Per aquest apartat es valoraran les titulacions dels ensenyaments de règim especial atorgades per les escoles oficials d'idiomes, conservatoris professionals i superiors de música i escoles d'art, així com les de Formació Professional inicial, en cas de no haver sigut al·legades com a requisit per a ingrés en la funció pública docent o, si és el cas, no hagen sigut necessàries per a l'obtenció del títol al·legat, de la manera següent:  
2.4.1. Per cada títol Professional de Música o Dansa: 0,5000 punts  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
2.4.2. Per cada certificat de nivell avançat o d'escoles oficials d'idiomes: 0,5000 punts.  
Documentació acreditativa:  
Fotocòpia compulsada del títol de l'escola oficial d'idiomes al·legat o, a falta d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.   
En el cas de certificats de Valencià, només es baremarà pel nivell C2, atés que la competència lingüística mínima requerida és el nivell C1 (base 2.1.1 d).  
2.4.3. Per cada títol de Tècnic Superior d'Arts Plàstiques i Disseny: 0,2000 punts  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
2.4.4. Per cada títol de Tècnic Superior de Formació Professional: 0,2000 punts  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
2.4.5. Per cada títol de Tècnic Esportiu Superior: 0,2000 punts.  
Documentació acreditativa:  
Fotocòpia compulsada del títol al·legat o, a falta d'això, de la certificació acadèmica oficial en la qual conste la superació dels estudis conduents a la seua obtenció i el pagament dels drets d'expedició.  
  
  
III. Altres mèrits (Fins a un màxim de dos punts).  
3.1. Coneixement d'idiomes  
- Per l'acreditació del domini d'una llengua estrangera corresponent al nivell B2, del Marc Comú Europeu de Referència: 1,0000 punts.  
  
- Per l'acreditació del domini d'una llengua estrangera corresponent al nivell C1, del Marc Comú Europeu de Referència: 1,2500 punts  
  
- Per l'acreditació del domini d'una llengua estrangera corresponent al nivell C2, del Marc Comú Europeu de Referència: 1,5000 punts  
  
- Pel certificat de Capacitació per a l'Ensenyament en Llengua Estrangera: 1,7500 punts.  
- Per l'acreditació del domini del valencià corresponent al nivell C2, sempre que no haja sigut al·legat com a requisit: 2,0000 punts  
  
- Pel Diploma de Mestre de Valencià, sempre que no haja sigut al·legat com a requisit: 2,0000 punts  
Documentació acreditativa:  
Certificats i diplomes relacionats en el Decret 61/2013, del Consell, de 17 de maig, modificat per Ordre 93/2013, d'11 de novembre, de la Conselleria d'Educació, Cultura i Esport, així com les entitats reconegudes per resolucions posteriors.  
Certificats i diplomes relacionats en l'Ordre 17/2013.  
Certificats i diplomes relacionats en l'Ordre 7/2017.  
En cap cas es valoraran per aquest apartat certificats del mateix idioma que el de l'especialitat per la qual es participa.  
En cas d'al·legar el Diploma de Mestre de Valencià per a acreditar el coneixement d'aquest idioma, en cap cas podrà ser baremat com a mèrit aquest títol, ni tampoc cap nivell MECR del mateix idioma.  
  
3.2. Formació permanent, participació en grups de treball, projectes educatius i seminaris (Fins a un màxim de 1,0000 punt).  
3.2.1. Cursos de formació permanent i perfeccionament, participació en grups de treball, projectes educatius i seminaris (Fins a un màxim 0,7500 punts).  
Per cada curs de formació permanent i perfeccionament superat, relacionat amb l'especialitat a què s'opta o amb l'organització escolar, la didàctica, la psicopedagogia o la sociologia de l'educació, o l'ensenyament en valencià, o per activitats incloses en el pla de formació permanent, i per la participació o coordinació en grups de treball, projectes d'investigació i innovació educativa, plans de millora, projectes de formació en centres, seminaris i activitats anàlogues; tots aquests convocats o autoritzats per la Conselleria d'Educació, Investigació, Cultura i Esport, pel ministeri o per les conselleries que tinguen atribuïdes les competències en matèria educativa, o per institucions sense ànim de lucre que hagen sigut homologats o reconeguts per les administracions mencionades, així com els convocats per les universitats.  
  
6.7.5.0. Cursos de formació:  
- Duració no inferior a trenta hores: 0,1000 punts  
- Duració no inferior a cent hores: 0,2000 punts  
A aquests efectes seran acumulables els cursos no inferiors a 20 hores que complisquen els requisits que s'especifiquen en aquest subapartat.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en què conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa corresponent; si no s'aporta la dita certificació no s'obtindrà puntuació per aquest apartat.  
9.2.7.6. Participació en grups de treball, projectes educatius i seminaris.  
- Per cada curs escolar en què s'acredite la participació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la coordinació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què acredite la participació en seminaris i activitats anàlogues amb una duració global no inferior a 30 hores: 0,2000 punts.  
En aquest apartat només es podrà obtindre puntuació en un dels subapartats per cada curs escolar.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en què conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa; en cas de no aportar-se la dita certificació no s'obtindrà puntuació per aquest apartat.  
  
3.2.2. Cursos de formació permanent i perfeccionament, participació en grups de treball, projectes educatius i seminaris relacionats amb les noves tecnologies aplicades a l'educació (Fins a un màxim 0,2500 punts).  
4.6.8.4. Cursos de formació.  
Per cada curs de formació permanent i perfeccionament superat, relacionat amb les noves tecnologies aplicades a l'educació, convocats per l'òrgan o autoritat competent de la Conselleria d'Educació, Investigació, Cultura i Esport, del ministeri o de les conselleries que tinguen atribuïdes les competències en matèria educativa, o activitats incloses en el pla de formació permanent organitzades per entitats col·laboradores amb les administracions educatives, o activitats reconegudes per l'administració educativa corresponent:  
- Duració no inferior a trenta hores: 0,0500 punts  
- Duració no inferior a cent hores: 0,1000 punts  
A aquests efectes seran acumulables els cursos no inferiors a 20 hores que complisquen els requisits que s'especifiquen en aquest subapartat.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions mencionades, així com de les universitats, en què conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa corresponent; en cas de aportar-se la dita certificació no s'obtindrà puntuació per aquest apartat.  
  
6.4.9.5. Participació en grups de treball, projectes educatius i seminaris.  
- Per cada curs escolar en què s'acredite la participació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què s'acredite la coordinació en grups de treball, projectes d'investigació i innovació educativa, plans de millora o projectes de formació en centres: 0,2000 punts.  
- Per cada curs escolar en què acredite la participació en seminaris i activitats anàlogues amb una duració global no inferior a 30 hores: 0,2000 punts.  
En aquest apartat només es podrà obtindre puntuació en un dels subapartats per cada curs escolar.  
Documentació acreditativa:  
Certificació d'aquests expedida per l'òrgan o autoritat competent de la Conselleria d'Educació, Investigació, Cultura i Esport, del ministeri o de les conselleries que tinguen atribuïdes les competències en matèria educativa, o de les institucions sense ànim de lucre que hagen sigut homologats o reconeguts per les administracions precitades, així com de les universitats, en què conste de manera expressa el nombre d'hores de duració del curs, i, si és el cas, la col·laboració o el reconeixement de l'administració educativa; en cas de no aportar-se la dita certificació no s'obtindrà puntuació per aquest apartat.  
3.2.3. Cursos impartits. Per participar en qualitat de ponent/professor o tutoritzar cursos de formació permanent, relacionats amb l'especialitat a què s'opta o amb l'organització escolar, les noves tecnologies aplicades a l'educació i la didàctica, psicopedagogia o sociologia de l'educació, o l'ensenyament en valencià, i convocats per les administracions educatives o per les universitats públiques o privades: 0,2500 punts per cada 10 hores de curs impartit.  
A aquests efectes se sumaran les hores de tots els cursos, i no es puntuaran la resta del nombre d'hores inferiors a 10 hores.  
Documentació acreditativa:  
Original o fotocòpia compulsada del certificat expedit per l'entitat organitzadora d'aquests en què conste de manera expressa el nombre d'hores de duració del curs.  
  
Notes:  
Primera. En cap cas seran valorats per l'apartat 3.2 aquells cursos o assignatures la finalitat dels quals siga l'obtenció d'un títol acadèmic, màster o una altra titulació de postgrau.  
Tampoc seran valorats els cursos o activitats la finalitat dels quals siga l'obtenció del títol d'Especialització Didàctica o del Certificat d'Aptitud Pedagògica, o del Certificat de Capacitació per a l'Ensenyament en Valencià.  
Així mateix no podran considerar-se als efectes de la seua valoració els mèrits indicats en l'apartat 3.2 que hagen sigut realitzats amb anterioritat a l'obtenció del títol al·legat per al seu ingrés en el cos.  
Segona. Els documents redactats en llengües d'altres comunitats autònomes hauran de traduir-se oficialment a una de les dues llengües oficials de la Comunitat Valenciana per a la seua validesa, de conformitat amb el que preveu l'article 15 de la Llei 39/2015, d'1 d'octubre. En el cas de llengües estrangeres haurà de traduir-se per traductor jurat.  
Tercera. Un mateix mèrit només podrà ser baremat en un dels apartats o subapartats del present barem, i sempre aquell que resulte més favorable a l'opositor. Tampoc podrà ser baremat com a mèrit qualsevol títol que s'haja utilitzat per a justificar el compliment d'un requisit.  
  
Quarta. En el cas d'aportar com a documentació justificativa d'acreditació de mèrit una certificació acadèmica oficial en la qual conste la superació dels estudis al·legats i el pagament dels drets d'expedició en substitució del títol al·legat, aquesta haurà de tindre una antiguitat màxima d'un any des de la data d'emissió de la certificació.  
  
  
  
ANNEX II  
Programació didàctica  
Cos de professors tècnics de Formació Professional  
  
1. La programació didàctica haurà de versar sobre el desenvolupament del currículum en un mòdul de Formació Professional i haurà d'organitzar-se en un mínim de 10 unitats didàctiques o de treball, que hauran d'estar numerades.  
2. Les programacions didàctiques hauran de contindre com a mínim els apartats següents:  
 Resultats d'aprenentatge  
 Competències professionals, personals i socials.  
 Continguts  
 Metodologia (orientacions didàctiques)  
 Criteris d'avaluació  
 Atenció a l'alumnat amb necessitats educatives específiques  
 Recursos materials  
3. La programació didàctica tindrà sense incloure portada, índex ni annexos, una extensió màxima de 60 folis, format DIN A4, escrits a una sola cara i doble espai, utilitzant únicament i exclusivament la lletra la denominació exacta de la qual és «Arial» (no s'admetrà cap altra tipologia d'Arial), grandària 12 punts sense comprimir. Si s'inclouen taules o gràfics, l'interlineat en la respectiva podrà ser simple.  
En el cas d'incloure annexos, aquests tindran una extensió màxima de 15 folis.  
La programació inclourà una portada en què s'especificaran les dades d'identificació de l'aspirant i l'especialitat.  
  
  
ANNEX III  
Model de declaració jurada o promesa  
  
Model de declaració jurada o promesa per a aspirants  
de nacionalitat espanyola  
  
(Nom)..., amb domicili a ..., i amb document nacional d'identitat número ..., declare sota jurament o promesa, als efectes de ser nomenat/ada funcionari/ària del cos ..., no haver sigut separat/ada del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-me en inhabilitació absoluta o especial per a ocupacions o càrrecs públics per resolució judicial per a l'accés al dit cos, acatar la Constitució, l'Estatut d'Autonomia de la Comunitat Valenciana i la resta de l'ordenament jurídic.  
  
Data i firma:  
  
  
  
Model de declaració jurada o promesa per a aspirants  
que no posseïsquen la nacionalitat espanyola  
  
(Nom)..., amb domicili a ..., i amb document d'identitat número ..., declare sota jurament o promesa, als efectes de ser nomenat/ada funcionari/ària del cos ..., no trobar-me inhabilitat/ada o en situació equivalent ni haver sigut sotmés/esa a sanció disciplinària o equivalent que impedisca, en el meu país, l'accés al dit cos, acatar la Constitució, l'Estatut d'Autonomia de la Comunitat Valenciana i la resta de l'ordenament jurídic.  
Data i firma:  
  
  
ANNEX IV  
Característiques de la prova de contingut pràctic  
  
Cos de professors tècnics de Formació Professional  
  
330 Cuina i Pastisseria  
La prova pràctica estarà constituïda per:  
- El reconeixement, característiques pròpies i/o aplicacions culinàries de diferents matèries primeres.  
- Resolució i/o estratègies de resolució d'un cas pràctic.  
- Organització d'un esdeveniment.  
- A partir d'un supòsit pràctic d'elaboracions culinàries, descriure les tècniques més significatives, les fases del procés d'elaboració i de servei més importants i els resultats que han d'obtindre's.  
El tribunal valorarà, a més del resultat obtingut, el nivell d'aprofitament de les matèries primeres, la selecció i la utilització destra d'estris i eines, el nivell de destresa, la idoneïtat de les tècniques aplicades, la presentació i el plantejament d'alternatives en la resolució de les pràctiques.  
Una vegada finalitzada la prova, l'opositor o l'opositora realitzarà la justificació del treball des del punt de vista tècnic i didàctic.  
La justificació didàctica es podrà referir a: la ubicació del contingut pràctic en el currículum, la interrelació amb altres continguts, els coneixements o capacitats previs que ha de tindre l'alumnat per a l'exercici de l'activitat; els recursos necessaris; els criteris i instruments d'avaluació.  
La prova tindrà una duració màxima de 3 hores.  
  
338 Manteniment de Vehicles  
El tribunal triarà tres o més proves entre les següents:  
- Interpretació de documentació tècnica relacionada amb la constitució i funcionament de sistemes i/o conjunts utilitzats en l'automòbil.  
  
- Mesura i comprovació de paràmetres i el seu contrast amb els valors determinats pel fabricant.  
- Realització d'operacions de desmuntatge i/o muntatge d'elements o conjunts pertanyents al vehicle.  
- Posada al punt i ajust de sistemes de vehicle.  
- Diagnosi i reparació d'avaries provocades en el vehicle, utilitzant les eines i equips disponibles.  
- Realització d'operacions de mecanització, unions, tècniques de soldatge i reparació amb màquines i equips específics  
- Detecció i reparació de desperfectes en la carrosseria del vehicle, utilitzant les tècniques i productes necessaris amb el procediment correcte.  
- Resolució per escrit de problemes de caràcter científic i tecnològic relacionats amb el temari.  
Una vegada finalitzats els supòsits pràctics, l'opositor realitzarà la justificació del treball per escrit en els casos que el tribunal així ho requerisca.  
El tribunal donarà a conéixer oportunament als opositors els mitjans tècnics que podran utilitzar per al desenvolupament de les proves pràctiques.  
El tribunal valorarà, a més del resultat correcte, si l'opositor posseeix les capacitats de tipus instrumental necessàries i tindrà en compte el procediment seguit i el temps utilitzat en la realització de les pràctiques, a més de l'ús dels elements de protecció individual (EPI) necessaris i obligatoris en cada prova.  
La nota final serà la mitjana aritmètica de les obtingudes en els supòsits proposats.  
La prova tindrà una duració màxima de 3 hores.  
  
340 Mecanització i Manteniment de Màquines  
- Mecanització en torn i fresadora de les parts que componguen un conjunt a partir d'un plànol, en el qual s'especifiquen les característiques necessàries per a la seua fabricació.  
- Realització del programa de control numèric (CNC) i/o de mecanització assistida per ordinador (CAM) a partir d'un plànol de fabricació d'una peça per a mecanitzar en torn o fresadora.  
- Disseny i/o realització del muntatge dels distints elements necessaris perquè es produïsca una seqüència de moviments produïts per uns actuadors pneumàtics o hidràulics partint de la seua descripció.  
  
Una vegada finalitzada la pràctica, l'opositor realitzarà la justificació del treball des del punt de vista tècnic i didàctic.  
El tribunal donarà a conéixer oportunament als opositors els mitjans tècnics i la documentació necessària per al desenvolupament de la pràctica.  
El tribunal valorarà, a més del resultat correcte, si l'opositor posseeix les capacitats de tipus instrumental necessàries i tindrà en compte el procediment seguit en la realització de les pràctiques; a més de l'ús dels elements de protecció individual (EPI) necessaris i obligatoris en cada prova.  
La nota final serà la mitjana aritmètica de les obtingudes en els supòsits proposats.  
La prova tindrà una duració màxima de 3 hores.  
  
347 Perruqueria  
El tribunal triarà dues o més pràctiques entre les següents:  
- Realització de canvis de color, permanents o semipermanents, totals o parcials en el cabell  
- Realització de tallades de cabell amb la utilització de diferents eines en funció de l'estil i la tècnica.  
- Aplicació de tècniques d'afaitat i barberia  
- Realització de canvis de forma permanent del cabell entre diferents propostes.  
- Estudi de la imatge integral d'una model i transformació estètica del cabell  
- Realització de canvis de forma temporal entre diferents propostes  
  
- Realització de pentinats i/o recollits en funció d'un supòsit pràctic  
  
- Confecció, aplicació, adequació i/o canvis de color de pròtesis capil·lars  
- Realització de pentinats per a produccions audiovisuals, escèniques, publicitàries i/o de moda  
- Elaboració de propostes tècniques de canvi sobre la imatge física, amb la utilització de mitjans informàtics de tractament de la imatge.  
  
- Aplicació de tractaments capil·lars, integrant tècniques electroestètiques, cosmètiques i manuals segons diagnòstic dermotricològic previ  
  
- Aplicació de tècniques estètiques de mans i/o peus  
  
L'aplicació de qualsevol de les tècniques s'ha de realitzar en les condicions de seguretat i higiene adequades.  
Una vegada finalitzada la prova, l'aspirant realitzarà la justificació del treball des del punt de vista tècnic i didàctic.  
El tribunal donarà a conéixer oportunament als opositors els mitjans tècnics i la documentació necessària per al desenvolupament de la pràctica.  
El tribunal valorarà, a més del procediment i del resultat: el sentit estètic i les capacitats de tipus instrumental necessàries, l'organització del treball, la gestió del temps, la iniciativa i la disposició a la innovació.  
  
La prova tindrà una duració màxima de 3 hores.  
  
  
ANNEX VI  
Ubicació de les direccions territorials d'Educació, Investigació, Cultura i Esport  
  
Direcció Territorial d'Educació, Investigació, Cultura i Esport d'Alacant  
C/ Carratalà, 47  
03470 Alacant  
  
Direcció Territorial d'Educació, Investigació, Cultura i Esport de Castelló  
Av. del Mar, 23  
12947 Castelló de la Plana  
  
Direcció Territorial d'Educació, Investigació, Cultura i Esport de València  
Edifici PROP II  
C/ Gregori Gea, 12  
46228 València  
  
  
ANNEX VII  
Titulacions específiques per a poder accedir a formar part de les llistes de personal docent que ha d'ocupar els llocs vacants  
  
(330) CUINA I PASTISSERIA  
- Llicenciatura en Ciència i Tecnologia dels Aliments i, a més, títol de Tècnic en Cuina i Gastronomia o altres títols amb els mateixos efectes acadèmics i professionals.  
- Diplomatura en Turisme i títol de Tècnic en Cuina i Gastronomia o equivalent.  
- Tècnic/a Superior:  
- Restauració.  
- Direcció de Cuina.  
- Direcció de Serveis de Restauració.  
- Tècnic/a especialista en Hostaleria.  
- Grau universitari equivalent a les titulacions anteriors.  
  
(338) MANTENIMENT DE VEHICLES  
- Diplomatura en Màquines Navals.  
- Llicenciatura en Màquines Navals.  
- Enginyeria:  
- Industrial.  
- Aeronàutica.  
- Naval i Oceànica.  
- Agrònoma.  
- De Mines.  
- De Muntanyes.  
- Enginyeria Tècnica:  
- Industrial, especialitat Mecànica.  
- Aeronàutica, en totes les seues especialitats.  
- Naval, especialitat en Propulsió i Serveis del Vaixell.  
- Agrícola, especialitat en Mecanització i Construccions Rurals.  
- De Mines, especialitat en Instal·lacions Electromecàniques Mineres.  
- Grau universitari equivalent a les titulacions anteriors.  
- Tècnic/a Superior en Automoció.  
- Tècnic/a especialista:  
- Mecànica i Electricitat de l'Automòbil.  
- Automoció.  
- Manteniment de Màquines i Equips de Construcció i Obres.  
  
(340) MECANITZACIÓ I MANTENIMENT DE MÀQUINES  
- Diplomatura:  
- Màquines Navals.  
- De la Marina Civil (Màquines Navals).  
- Grau:  
- Enginyeria en Disseny Industrial i Desenvolupament del Producte.  
- Enginyeria en Disseny Industrial.  
- Enginyeria en Tecnologies Industrials.  
- Enginyeria de Materials.  
- Enginyeria Mecànica.  
- Enginyeria Elèctrica.  
- Enginyeria Mecatrònica.  
- Enginyeria Electrònica Industrial i Automàtica.  
- Enginyeria Agropecuària i del Medi Rural.  
- Enginyeria de la Tecnologia de Mines i Energia.  
- Enginyeria Marina.  
- Llicenciatura:  
- De la Marina Civil (Màquines Navals).  
- En Màquines Navals.  
- Enginyeria:  
- De Materials.  
- En Automàtica i Electrònica Industrial.  
- Industrial.  
- Industrial (Electricitat).  
- Industrial (Mecànica).  
- Industrial (Metall).  
- Industrial (Organització Industrial).  
- Industrial (Paperera Gràfica).  
- Industrial (Química).  
- Industrial (Tècniques Energètiques).  
- Industrial (Tèxtil).  
- Naval.  
- Naval i Oceànica.  
- Enginyeria Tècnica:  
- Agrícola (Mecanització i Construccions Rurals).  
- De Mines (Ciments i Mineralogia).  
- De Mines (Metal·lúrgia).  
- De Mines (Mineralogia i Metal·lúrgia).  
- En Ciments i Mineralogia.  
- Disseny Industrial.  
- En Estructures del Vaixell.  
- Industrial, especialitat Mecànica.  
- Mecànica.  
- Mecanització Agrària i Construccions Rurals.  
- Metal·lúrgia.  
- Naval (Estructures del Vaixell).  
- Naval (Estructures Marines).  
- Tècnic/a especialista en:  
- Control de Qualitat.  
- Fabricació Mecànica.  
- Instrumentista en Sistemes de Mesura.  
- Màquines Ferramentes.  
- Micromecànica de Màquines Ferramentes.  
- Matriceria i Motles.  
- Micromecànica d'Instruments.  
- Micromecànica i Rellotgeria.  
- Muntatge i Construcció de Maquinària.  
- Utillatges i Muntatges Mecànics.  
- Mecànic d'Armes.  
- Tècnic/a Superior en:  
- Producció per Mecanització.  
- Programació de la Producció en Fabricació Mecànica.  
  
(347) PERRUQUERIA  
- Diplomatura:  
- Fisioteràpia (\*)  
- Infermeria (\*)  
- Podologia (\*)  
- Grau:  
- Biologia (\*)  
- Bioquímica (\*)  
- Farmàcia (\*)  
- Fisioteràpia (\*)  
- Infermeria (\*)  
- Medicina (\*)  
- Podologia (\*)  
- Química (\*)  
- Llicenciatura:  
- Bioquímica (\*)  
- Farmàcia (\*)  
- Medicina (\*)  
- Química (\*)  
(\*) i a més estar en possessió d'un títol de tècnic/a superior de la família professional d'imatge personal.  
  
- Tècnic/a especialista:  
- Perruqueria  
- Tècnic/a Superior:  
- Assessoria d'Imatge Personal  
- Assessoria d'Imatge Personal i Corporativa  
- Estilisme i Direcció de Perruqueria